5 Lagu Cover Yang Jauh Lebih Popular Berbanding Lagu Asal

Dalam industri muzik, ada kalanya penggiat seni yang sudah ada nama memilih untuk mempersembahkan semula karya pengkarya lain, sebagai satu tanda penghormatan besar.

Apa yang unik, akhirnya versi yang dinyanyikan semula ini atau 'cover version' mula mendapat tempat di hati peminat, sehinggakan orang ramai tidak menyedari bahawa lagu kegemaran mereka sebenarnya lagu cover.

Versi 'cover' yang lebih popular akhirnya lebih sinonim dengan nama yang melakukan persembahan semula, menenggelamkan artis lain walaupun penyanyi sebenarnya juga adalah gergasi industri hiburan.

Mendiang Whitney Houston merupakan antara salah satu nama besar penyanyi wanita yang popular dan tidak ada lagu lain yang cukup mirip dengan karier beliau, melainkan lagu 'I Will Always Love You.'

Diambil daripada runut filem 'The Bodyguard', lagu balada itu meletup menduduki takhta carta lagu Billboard selama 14 minggu serta memberikan Houston anugerah persembahan vokal terbaik anugerah Grammy tahun 1994.

Berbeza dengan versi Houston, lagu asalnya yang dinyanyikan oleh penyanyi legenda muzik country Dolly Parton, mempunyai melodi asal yang berbeza genrenya serta komposisi dan vokal yang ringkas.

Parton sebagai komposer asal lagu tersebut mendapat durian runtuh hasil kejayaan versi Houston, dikatakan menerima bayaran royalti sekitar $10 juta selepas karyanya diterjemahkan semula.

Salah satu lagu popular kumpulan legenda The Beatles 'Twist and Shout', merupakan pinjaman daripada dua buah lagu yang berubah.

Versi sebenarnya adalah rakaman sebuah kumpulan duo bernama The Top Notes hasil ciptaan dua komposer iaitu Phil Medley dan Bert Berns. Bagaimanapun, rakaman versi ini kurang digemari kedua-duanya disebabkan oleh visi lagu yang terakam tidak sama dengan apa yang mereka bayangkan.

Semasa bekerjasama dengan kumpulan bernama The Isley Brothers, Bert Berns yang bertindak sebagai komposer mengubahsuai kembali lagu ini mengikut kehendaknya. 'Twist and Shout' meletup dalam carta menjadi lagu pertama kumpulan tersebut layak duduk dalam kedudukan 20 teratas.

Versi mega-popular yang dimainkan The Beatles diambil daripada versi The Isley Brothers, menjadi satu-satunya lagu 'cover' dendangan The Beatles yang terjual lebih 1 juta unit.

Ketika era kegemilangan karier beliau, Sinead O'Connor merupakan antara vokalis wanita popular di dunia dan lagu yang memacu perjalanan karier beliau, 'Nothing Compares 2U' menjadi siulan ramai.

Sebuah lagu pop yang kedengaran dramatik dari segi susunan lagunya, lagu popular itu jauh berbeza berbanding versi asalnya yang digarap vokalis gergasi Prince. Bernada lebih keras serta menerapkan genre muzik rock, komposisi asal Prince dirakamkan kali pertama pada tahun 1984 tetapi tidak diterbitkan.

Prince kemudiannya merakamkan kembali lagu ini bersama kugiran projek beliau The Family, mengadunkan bermacam elemen muzik berbeza ke dalam versi tahun 1985. Bagaimanapun, fokus tidak banyak diberikan Prince kepada ciptaannya, selepas Prince sendiri tidak memainkan lagu ini dalam persembahan.

O'Connor merakamkan semula lagu mengubah tona lagunya agar lebih ringkas, menjulang nama O'Connor dalam industri hiburan antarabangsa. Versi asal Prince yang direkodkan pada tahun 1984 selamat dilancarkan pada tahun 2018, dua tahun selepas kematian beliau.

Jika anda lakukan carian frasa 'Black Magic Woman' di internet, hasil carian pertama yang akan anda temui adalah pautan kepada lagu kumpulan Santana. Ini kerana lagu tersebut cukup mirip dengan karier kumpulan tersebut.

Petikan gitar Carlos Santana yang menghiasi keseluruhan durasi lagu tersebut cukup memukau selain gabungan muzik unik yang digarap penuh eksperimentasi, membantu dunia mengenali kumpulan tersebut serta merancakkan jualan album kedua mereka.

Versi asal lagu tersebut pula merupakan dendangan kugiran legenda Britain, Fleetwood Mac hasil ciptaan vokalis dan pemain gitar kumpulan itu Peter Green.

Berbeza dengan versi Santana, versi asal yang dirakamkan pada tahun 1968 itu lebih ringkas, meletakkan gitar Green menjadi satu-satunya penggerak utama melodi lagu tersebut.

Ramai yang sebelum itu tidak meminati rock, mula mengenali kumpulan Nirvana selepas rakaman persembahan mereka semasa pertunjukan 'MTV Unplugged' dengan lagu 'The Man Who Sold The World' yang diterbitkan sebagai 'single' utama menjadi puncanya.

Fenomena lagu ini memang memberikan impak besar kepada industri muzik ekoran kematian mendiang Kurt Cobain beberapa bulan sebelum terbitan album tersebut,  menjadikan lagu popular ini sangat sinonim dengan Nirvana.

Sehinggakan tidak ramai menyedari lagu ini sebenarnya merupakan ciptaan dan dendangan asal vokalis terkenal David Bowie. Bowie sendiri menceritakan dia sendiri telah beberapa kali dipuji kerana mahu memainkan 'lagu Nirvana' dalam persembahannya.

Berbeza dengan versi Bowie yang lebih kompleks, versi 'The Man Who Sold The World' oleh Nirvana kedengaran lebih ringkas ekoran nyanyian bersahaja Cobain, menukarkan lagu yang agak aneh serta lebih besar skop wataknya menjadi lagu 'rock perlahan' yang cukup enak bermain di telinga.


7 Negara Pengeluar Arang Batu Terbanyak di Dunia

Menurut Agensi Tenaga Antarabangsa, arang batu menyumbang sekitar 40% pengeluaran elektrik dunia. Pada masa akan datang tidak mustahil ia akan segera menggantikan minyak dan menjadi sumber tenaga primer terbesar.

Arang batu menguasai arena tenaga global kerana sumbernya yang banyak, kos pemprosan lebih rendah dan taburan sumber yang meluas di seluruh dunia. Rizab arang batu dianggarkan 1 trilion tan berdasarkan kadar pengeluaran semasa. Ini bermaksud bahawa arang batu mungkin bertahan sekitar 115 tahun lebih lama berbanding dengan simpanan minyak dan gas konvensional.

Satu perkara yang menarik untuk diperhatikan adalah simpanan arang batu yang ketara di Asia dan Afrika selatan, dua kawasan di dunia yang menghadapi cabaran besar dalam membekalkan tenaga kepada penduduknya. Rizab arang  batu biasanya dipandang rendah jika dibandingkan dengan simpanan minyak dan gas.

Walaupun terdapat peralihan kepada sumber tenaga boleh diperbaharui terutamanya perdebatan berkisarkan mengenai perubahan iklim, sumber arang batu inilah yang memainkan peranan penting bagi menampung kenaikan keperluan tenaga dari semua sumber tenaga.

Dengan kira-kira 252 juta tan dihasilkan, Afrika Selatan berada di tempat ketujuh dalam pengeluaran arang batu global. Negara ini adalah pengeksport arang batu keenam terbesar, telah memperdagangkan sekitar 69 juta tan pada tahun 2018. Afrika Selatan kebanyakannya mengeksport arang batu ke Eropah, China dan India.

Dianggarkan lebih daripada 90% pengeluaran elektrik di Afrika Selatan bergantung pada arang batu. Rizab arang batu di Afrika Selatan mempunyai sekitar 9.89 bilion tan mengikut laporan statistik yang dikeluarkan pada bulan Disember 2018.

Russia berada di tangga keenam negara pengeluar terbanyakarang batu di seluruh dunia. Ia menghasilkan 354.8 juta tan arang batu pada tahun 2012, di mana 80% adalah arang batu stim. Russia juga merupakan pengguna arang batu kelima terbesar.

Ia mengeksport 134 juta tan pada tahun 2012, menjadi pengeksport arang batu ketiga terbesar. Dengan simpanan hingga 157 bilion tan, Rusia berada di tempat kedua di dunia yang berkaitan dengan simpanan arang batu.

Indonesia menduduki tempat kelima dari segi pengeluaran arang batu dengan menghasilkan 461 juta tan arang batu. Indonesia dan Australia sejak dahulu bersaing rapat sebagai negara pengeksport arang batu. Pada tahun 2011 Indonesia mengatasi Australia dalam pengeluaran arang batu namun pada saat ini, keadaan telah terbalik.

Ia adalah pengeksport arang batu terbesar. Arang batu bertanggungjawab untuk 44% pengeluaran tenaga elektrik di Indonesia. Negara ini mempunyai kira-kira 5.5 bilion tan simpanan arang batu berdasarkan statistik 2012.

Hasil arang batu di Australia mencapai 481 juta tan pada tahun 2014, meletakkannya di tempat keempat di dunia. Negara ini mengeksport sekitar 90% arang batu, yang kedua setelah Indonesia dan pada tahun 2018 mengeksport 382 juta tan.

Australia masih menyimpan 147.4 bilion tan  rizab arang batunya. Negara ini mempunyai kira-kira 100 pelombong arang batu swasta yang menjalankan operasi terbuka, dan kaedah perlombongan ini menyumbang 74% daripada jumlah pengeluaran arang batu Australia.

Amerika Syarikat dahulunya adalah yang kedua di dunia dari pengeluaran arang batu tetapi merosot ke tangga ketiga, menghasilkan 702 Juta tan arang batu pada periode 2018 yang mewakili sekitar 9% pengeluaran arang batu global. Ia juga merupakan pengguna arang batu ketiga terbesar.

Penggunaan arang batu Amerika Syarikat dianggarkan 8.5% dari jumlah penggunaan dunia dan hampir 23.5% pengeluaran elektrik negara bergantung pada arang batu. Amerika Syarikat juga mempunyai rizab arang batu terbesar di dunia, sekitar 250 bilion tan.

Pengeluaran arang batu India sekitar 716 juta tan, menjadikannya pengeluar kedua terbesar di dunia. India menggunakan 8% daripada keseluruhan arang batu dunia, menjadikannya pengguna sumber kedua terbesar juga.

Ia juga merupakan pengimport arang batu kedua terbesar dengan jumlah import sebanyak 197.84 juta tan pada tahun 2019, hanya mengekori China kerana importnya meningkat 12.6%.Sekitar tiga perempat (68%) penjanaan elektrik di India bergantung kepada arang batu. Rizab arang batu yang disahkan di India dianggarkan 101.3 bilion tan pada 2018.

China telah menjadi pengeluar arang batu terbesar dalam tiga dekad terakhir. China menghasilkan hampir 3.5 bilion tan arang batu pada 2018 yang mewakili 46% daripada jumlah pengeluaran arang batu global. Negara ini juga menggunakan lebih daripada separuh penggunaan arang batu dunia.

China adalah yang keempat dari segi rizab arang batu, dengan anggaran 138.8 bilion tan mengiku statistik yang dikeluarkan pada Disember 2018. Dianggarkan bahawa China menggunakan separuh daripada arang batu untuk penjanaan kuasa, yang menyumbang lebih dari 80% pengeluaran elektrik negara itu.


6 Kejadian Penting yang Kurang Liputan Akibat Dibayangi Kejadian Lain

Biasanya, berita mengenai sesuatu kejadian penting akan mendapat liputan yang meluas media. Namun, media pada hari ini lebih mementingkan berita panas seperti kematian atau perkahwinan selebriti yang menjadi kegemaran penonton.

Ada kalanya, berita-berita penting ini kurang mendapat liputan kerana berlakunya kejadian penting lain pada waktu yang tidak jauh berbeza. Berikut adalah beberapa kejadian penting yang kurang mendapat liputan.

Pada 16 April 1947, berlakunya bencana industri terburuk di pelabuhan Galveston Bay di Pantai Teluk Texas. Sebuah kapal bernama SS Grandcamp yang membawa muatan kacang, tembakau, peluru dan ammonium nitrat telah meletup.

Kejadian itu bermula daripada kebakaran kecil akibat rokok yang dihisap oleh seorang pekerja di pelabuhan itu. Pada jam 9 pagi, berlaku sebuah letupan kuat sehingga memusnahkan kilang kimia Monsanto berhampiran. Secara keseluruhannya, 581 orang terkorban dan kira-kira 3,500 yang lain cedera.

Malangnya, bencana besar itu tidak begitu mendapat liputan kerana berita besar yang berlaku sehari sebelumnya. Pada 15 April 1947, Jackie Robinson mencipta sejarah apabila menjadi pemain pertama Major League Baseball yang berjaya memecah dominasi kulit putih setelah menyertai kumpulan Brooklyn Dodgers.

Dennis Ritchie adalah seorang saintis komputer yang mencipta C programming language pada tahun 1970-an. Dia juga membangunkan sistem operasi UNIX dan B programming language bersama rakannya Ken Thompson. Sistem operasi UNIX adalah asas dan penyumbang besar kepada iOS Apple yang kita gunakan pada hari ini.

Kebanyakan generasi pada hari ini mungkin tidak mengenali siapakah Dennis Ritchie atau sistem operasi UNIX. Ritchie meninggal dunia pada 12 Oktober 2011 tetapi kematiannya tidak mendapat liputan meluas.

Ini kerana seminggu sebelum itu, Pengerusi, CEO dan pengasas Apple iaitu Steve Jobs meninggal dunia. Tidak dinafikan bahawa Steve Jobs merupakan nama besar dalam industri teknologi tetapi Ritchie juga membuat sumbangan yang besar dalam kejayaan Apple.

Pembunuhan Beramai-ramai Rwanda atau Rwandan Genocide bermula pada 7 April 1994 dan berterusan sehingga 15 Julai 1994. Dalam peristiwa itu, seramai 800,000 orang telah terkorban. Extremis kaum Hutu telah membunuh etnik minoriti kaum Tutsi, Twa dan sebahagian kaum Hutu mereka sendiri.

Perbalahan antara kaum Hutu dan Tutsi sebenarnya sudah lama berlarutan. Namun, kedua-dua kaum itu telah menandatangani perjanjian damai pada 1993 bagi menamatkan Perang Saudara Rwanda yang bermula sejak 1990.

Pada 6 April 1994, presiden Juvenal Habyarimana yang berbangsa Hutu telah terkorban apabila pesawatnya ditembak jatuh. Kaum Hutu mula menyalahkan kaum Tutsi dan bermulalah Rwandan Genocide.

Malangnya, kejadian ini tidak mendapat liputan meluas kerana Nelson Mandela telah memenangi pilihanraya umum di Afrika Selatan dan dilantik menjadi presiden kulit hitam pertama pada 10 Mei 1994.

Pada tahun 1337, Perancis dan England terlibat dalam perang yang dikenali sebagai "Perang 100 Tahun". Peperangan ini berlaku apabila kedua-dua pihak berebut takhta diraja Perancis.

Perang itu berakhir pada 17 Julai 1453 setelah berlarutan selama 116 tahun apabila pihak Perancis memenangi Pertempuran Castillon dan England gagal mengekalkan kuasa di Gascony. Namun, perang bersejarah ini dibayangi oleh satu lagi kejadian penting.

Dua bulan sebelum berakhirnya Perang 100 Tahun, Constantinople telah jatuh ke tangan Empayar Uthmaniyyah. Serangan Constantinople itu bermula pada 6 April 1453 dan berakhir pada 29 Mei 1453. Kejatuhan Constantinople ke tangan Empayar Uthmaniyyah juga menjadi pengakhiran kepada Empayar Byzantine.

Empayar Byzantine menandakan berakhirnya Empayar Rom selama 1500 tahun. Ramai sejarawan yang lebih berminat mengenai kejatuhan Constantinople berbanding pengakhiran Perang 100 Tahun.

Semasa Perang Dunia Kedua, Amerika telah melancarkan satu siri pengeboman di Tokyo pada 9 Mac 1945. Ia merupakan serangan bom paling memusnahkan dalam sejarah. Pesawat-pesawat AS menjatuhkan sejumlah 2,000 tan bom dalam tempoh 48 jam.

Kawasan seluas 16 batu persegi di Tokyo musnah teruk dan mengorbankan seramai 80,000 hingga 130,000 nyawa penduduk. Mereka yang terselamat pula hilang tempat tinggal.

Malangnya, Pengeboman Tokyo jarang diceritakan kerana kejadian yang berlaku dua bulan selepas itu. Pada 6 dan 9 Ogos 1945, Amerika telah menjatuhkan bom atom di Hiroshima dan Nagasaki.

Walaupun bom atom Hiroshima dan Nagasaki jauh lebih kuat tetapi ia tidak mengorbankan nyawa sebanyak kejadian Pengeboman Tokyo.

Pada 3 Februari 1959, Amerika Syarikat dan Kesatuan Soviet berada di ambang peperangan apabila empat trak tentera Amerika ditahan ketika satu sekatan di Berlin Barat.

Tentera Amerika ketika itu enggan diperiksa atau bekerjasama. Pihak Soviet kemudian merampas trak dan menahan lima tentera Amerika. Kejadian itu menyebabkan ketegangan antara kedua-dua pihak memuncak.

Provokasi antara kedua-dua pihak itu dilihat sebagai berita besar tetapi ditenggelami dengan satu lagi berita lain. Pada hari yang sama, sebuah pesawat membawa tiga pemuzik besar iaitu Buddy Holly, Ritchie Valens dan J.P Richardson telah terhempas.

Kejadian itu mendapat liputan yang meluas daripada media. Malah, tanggal 3 Februari 1959 diingati sebagai "Hari di Mana Muzik Mati", bukannya hari di mana Amerika dan Soviet hampir berperang.


5 Kes Pekerja Zoo Dibaham Harimau

Zoo adalah tempat di mana kita boleh melihat, mempelajari dan mengenali haiwan liar dengan lebih dekat lagi. Bagi haiwan liar yang berbahaya pula, ia biasanya ditempatkan di kandang atau kawasan yang dikawal rapi supaya keselamatan haiwan dan pengunjung terjamin.

Namun, ini tidak bermakna malapetaka dapat dielakkan sepenuhnya. Sedikit kesilapan atau kelalaian boleh mengundang padah terutamanya apabila berurusan dengan haiwan ganas seperti harimau.

Dalam artikel berikut, kami akan kongsikan beberapa kes serangan harimau yang menyebabkan kematian petugas zoo.

Nordin Bin Montong adalah rakyat Malaysia yang bekerja di Zoo Singapura. Pada 13 November 2008, Nordin yang berusia 32 tahun ketika itu melakukan sesuatu di luar dugaan. Dia telah melompat masuk ke dalam parit yang memisahkan penonton dan Harimau Bengal.

Nordin kemudian didekati tiga ekor Harimau Bengal bernama Omar, Jippie dan Winnie. Nordin cuba mengacukan penyapu dan baldi bagi menghalau harimau-harimau itu.

Malangnya, Omar menerpa ke arah Nordin dan menyerangnya. Nordin dilihat terbaring sambil menutupkan kepalanya menggunakan baldi. Dalam masa yang sama, Nordin sempat menjerit "Jika nak bunuh aku, bunuhlah. Ampunkan aku Ya Allah, Allahuakbar."

Walaupun petugas lain berjaya mengalih perhatian ketiga-tiga harimau itu namun Nordin telah mengalami sebanyak 90 kecederaan luaran dan meninggal dunia tidak lama selepas itu.

Kejadian yang menimpa Nordin itu masih lagi misteri. Dia tidak mempunyai rekod masalah mental dan dianggap sebagai pekerja yang baik. Nordin turut berkelakuan pelik dengan membuang lesen memandu dan kupon makanannya ke dalam kandang buaya sebelum tragedi itu.

Pada Jun 2021, seorang penjaga haiwan di Zoo Afrika Selatan maut apabila dibaham seekor Harimau Siberia seberat 300kg. Pekerja yang bernama David Solomon, 52, ketika itu berada di lorong yang memisahkan beberapa kandang harimau.

Sewaktu kejadian, pagar elektrik yang mengurung haiwan itu telah dimatikan untuk kerja penyelenggaraan.  Tanpa diduga, seekor Harimau Siberia bernama Jasper telah melompat melepasi pagar setinggi 12 kaki itu dan cuba menyerang David.

David cuba untuk memanjat pagar lain tetapi Jesper menariknya dengan kuat sehingga menyebabkan leher lelaki itu patah. Jesper kemudian melompat pula ke kandang lain sebelum menyerang dan membunuh harimau bernama Judah.

Pihak zoo sedih atas pemergian David yang telah berkhidmat selama 15 tahun di zoo itu. David juga membesarkan Jasper sejak harimau itu masih kecil lagi.

Pada tahun 2017, seorang pekerja wanita di Zoo Hamerton di Cambridgeshire, England, maut akibat dibaham seekor Harimau Malaya. Mangsa berusia 33 tahun bernama Rosa King itu bertugas sebagai penjaga senior haiwan karnivor di zoo itu.

Ketika kejadian, seekor Harimau Malaya bernama Cicip telah diumpan untuk masuk ke dalam kurungan bagi melakukan tugas pembersihan. Rosa kemudian masuk ke dalam tempat pameran harimau untuk membersihkan cermin yang memisahkan penonton dan haiwan itu.

Rosa tidak menyedari bahawa pintu kurungan Cicip itu masih belum lagi ditutup dengan betul, menyebabkan haiwan itu meluru keluar dan menyerangnya. Seorang pengunjung bernama Frank York menyedari kejadian itu dan memaklumkan kepada petugas lain.

Para petugas lain berjaya mengumpan Cicip kembali ke kurungan tetapi keadaan Rosa agak parah dan gagal diselamatkan. Pihak pengurusan zoo kesal dengan kejadian itu dan cuba untuk memperbaiki sistem keselamatan sedia ada.

Pada 6 Februari 2021, dua ekor Harimau Sumatera betina berusia 18 bulan telah terlepas daripada kurungan di Zoo Singka di Bandar Singkawan, Kalimantan Barat, Indonesia. Kedua-dua ekor harimau itu terlepas setelah berlakunya kejadian tanah runtuh berikutan hujan lebat selama beberapa hari.

Ekoran kejadian itu, beberapa tempat tumpuan pelancong berhampiran zoo diarahkan tutup bagi menjalani operasi memburu harimau yang terlepas. Penduduk pula disarankan duduk di rumah.

Sehari kemudian, salah seekor daripada harimau itu berjaya ditangkap setelah ditembak dengan ubat pelali. Manakala seekor lagi pula terpaksa ditembak mati setelah bertindak ganas dan gagal ditenangkan menggunakan ubat pelali.

Pihak pengurusan zoo juga telah menemui mayat seorang penjaga haiwan berusia 47 tahun berhampiran kandang harimau yang terlepas itu. Mayat lelaki itu ditemui dengan kesan gigitan dan cakar harimau di tubuhnya.

Selain mayat penjaga haiwan, mereka juga menemui beberapa bangkai haiwan lain seperti burung unta dan monyet berhampiran kandang harimau itu.

Pada bulan Mei 2021, berlaku dua kejadian serangan harimau di dua zoo berbeza di China. Dalam kejadian pertama, seorang penjaga zoo bernama Yang telah dibaham harimau ketika sedang membersihkan kandang haiwan itu di sebuah zoo di daerah Anhui.

Petugas berusia 55 tahun itu merupakan seorang penjaga harimau yang berpengalaman dan telah berkhidmat untuk Zoo Zhanggongshan selama hampir 20 tahun.

Dalam kejadian kedua yang berlaku beberapa hari kemudian, pihak berkuasa terpaksa menembak mati dua ekor harimau di daerah Henan. Harimau-harimau itu telah menyerang seorang petugas yang sedang memberikan mereka makanan sebelum melarikan diri dari tempat kurungan.

Kedua-dua harimau itu dipinjamkan daripada sebuah sarkis di Suzhou kepada Danjiang Peacock Valley. Cubaan untuk memerangkap dan menembak pelali gagal dan pihak berkuasa khuatir haiwan itu terlepas ke penempatan penduduk.

Pihak berkuasa juga telah menggantung operasi Danjiang Peacock Valley kerana menyewa harimau-harimau itu tanpa lesen yang sah untuk dijadikan pertunjukan kepada pengunjung.


Kenali Satu-Satunya Pemandu Drift Profesional Tanpa Tangan - Bartek Ostalowski

Walaupun kebanyakan peminat sukan permotoran mengiktiraf drifting sebagai teknik pemanduan yang hanya boleh dilakukan oleh pemandu kenderaan yang mahir, sejak tiga dekad yang lalu popularitinya terus meningkat sehingga menjadi salah satu sukan permotoran kompetitif paling popular di seluruh dunia.

Pertandingan drifting biasanya diadili oleh juri berpengalaman dengan peserta mendapat poin untuk gaya, kelajuan, teknik pemanduan dan banyak lagi kriteria yang ditetapkan. Salah satu bintang muda yang paling terkenal dalam sukan ini ialah pemandu professional Poland, Bartek Ostalowski.

Namun, tidak seperti para pesaingnya, Bartek Ostalowski mengendalikan keretanya menggunakan kakinya. Setelah kehilangan kedua-dua tangannya dalam kemalangan motosikal pada usia 20 tahun, pelumba yang baru muncul itu terus berusaha meneruskan kerjaya di sukan permotoran.

Selepas kemalangan tersebut, beliau cuba mencari jalan penyelesaian bagi membolehkannya memandu sendiri. Kemudian, beliau mendengar tentang seseorang di Poland yang sama sepertinya tidak mempunyai tangan tetapi mampu memandu kereta setiap hari tanpa masalah.

Setelah bertemu dengan lelaki tersebut, impian dan minat beliau untuk sukan permotoran semakin kuat dan beliau membuat keputusan untuk kembali berlumba suatu hari nanti.

Sejak mendapat inspirasi tersebut, beliau terus belajar memandu dengan kaki sahaja sehit akhirnya menjadi pemandu pertama tanpa tangan untuk mendapat lesen memandu dalam perlumbaan di peringkat antarabangsa. Pada masa itulah beliau memutuskan untuk mengubah kariernya untuk mencuba sukan luma drift pula.

Dengan menggunakan Nissan Skyline yang diubahsuai khas, beliau berjaya menajamkan skilnya untuk berjaya dalam sukan lumba drift. Selain enjin V8 yang lebih besar, terdapat beberapa modifikasi lain yang dilakukan terhadap keretanya untuk membolehkannya memandu dengan kakinya.

Keretanya juga diubah suai dengan mempunyai tombol gear khas. Sekiranya beliau mahu menukar gear, beliau dapat melakukannya dengan menolak ke hadapan atau ke belakang menggunakan bahu.

Namun, seperkara lagi yang sangat penting adalah  kedudukan tempat duduknya supaya  mempunyai ruang yang cukup untuk mengendalikan stereng dengan mudah menggunakan kaki. Pemandu Poland yang bercita-cita tinggi ini menggunakan kaki kanannya untuk mengawal pedal, sambil memandu dengan kaki kirinya.

Walaupun tidak sempurna seperti pemandu lain, pencapaiannya dalam dunia permotoran sangat mengagumkan. Malah, beliau juga merupakan satu-satunya pemandu profesional yang memandu dengan kakinya.

Setelah mencipta nama untuk dirinya di litar perlumbaan Poland, Bartek Ostalowski menyahut cabaran yang lebih besar iaitu dengan berlumba drift. Sekiranya anda tidak pernah tahu dengan konsep drift, anda mungkin tidak tahu betapa sukarnya berlumba drift yang memerlukan reaksi pantas dan koordinasi tangan (dalam hal ini, kaki) dan mata yang tepat untuk mengawal kereta ketika meluncur di trek.

Jika memandu drift dengan tangan pun sukar, bayangkan betapa hebatnya beliau boleh memandu drift dengan kakinya!

Pada tahun 2019, Bartek Ostalowski menduduki tempat kesembilan daripada 50 pemandu dalam Kejuaraan Drift Poland, salah satu siri kejuaraan paling kompetitif di seluruh Eropah dan tahun sebelum itu, beliau memenangi Siri Drift Czech antarabangsa, mengalahkan puluhan pemandu profesional lain.

Namun, kariernya tidak terhenti setakat itu sahaja. Sebaliknya, seperti pemandu profesional lain beliau mahu memenagi lebih banyak kejuaraan bersama pasukannya. Bagi yang tidak tahu, Bartek Ostalowski mengasaskan pasukannya sendiri yang dikenali dengan nama Bart Racing.

Lelaki itu adalah inspirasi bagi ramai orang diluar dan seharusnya menjadi contoh hebat bagaimana minat dan keinginan tinggi dapat mengatasi halangan yang paling sukar. Pada usia 30-an sekarang beliau masih gemar berlumba dan tidak malu untuk meletakkan kaki di stereng.


Penjara Terapung Terbesar Dunia : Pusat Tahanan Vernon C. Bain di Bronx

Penggunaan kapal sebagai tempat tahanan banduan dan pesalah merupakan satu kaedah yang biasa digunakan sejak zaman terdahulu.

Dengan kemunculan sistem fasiliti penjara yang semakin moden, penggunaan kapal-kapal yang telah diubahsuai untuk diletakkan tahanan sudah tidak lagi menjadi satu kebiasaan.

Walaupun begitu, sebuah kapal gergasi yang berlabuh di Bronx, New York City, Amerika Syarikat meneruskan legasi ini, terus meletakkan pesalah dalam kapal sebagai kurungan mereka.

Menurut Guinness Book of World Records, Vernon C. Bain Correctional Center atau 'Penjara Vernon C. Bain' merupakan kapal yang digunakan sebagai penjara terbesar di dunia.

Kapal itu dinamakan sempena menghormati jasa seorang warden penjara yang digemari ramai, selepas beliau terkorban dalam satu insiden nahas jalan raya. Pembinaan kapal setinggi lima tingkat ini dimulakan pada penghujung dekad 1980-an sebuah syarikat bernama Avondale Shipyard, dengan kos permulaan RM670 juta.

Kapal itu dibina dengan tujuan utama menyelesaikan masalah peningkatan populasi banduan penjara yang tidak lagi mampu ditempatkan di fasiliti-fasiliti lain.

Ekoran masalah ketiadaan fasiliti mencukupi, Datuk Bandar New York (ketika itu) memahami keperluan mewujudkan penambahan kompleks penjara - namun gagal mendapat lokasi yang sesuai.

Beliau mencadangkan agar kapal dibina sebagai penjara, sekaligus dapat meningkatkan aspek keselamatan selain daripada mengelakkan rungutan orang ramai terus kedengaran yang membantah penambahan bilangan penjara di kawasan sekitar mereka. Cadangan itu jelas diterima baik pihak kerajaan tempatan ketika itu.

Sementara menunggu pembinaan kapal ini siap, kerajaan Amerika Syarikat meluluskan pembelian dua buah kapal penjara dari United Kingdom untuk tujuan sama, bagi membolehkan perpindahan banduan dilakukan terlebih dahulu.

Pembinaan kapal yang akhirnya dinamakan sebagai Vernon C. Bain Correctional Center atau VCBC ini siap dan selamat dilancarkan pada tahun 1992, diletakkan di bawah penyeliaan New York City Department of Corrections.

Dua kapal lebih awal yang telah dibeli sebelum itu dijual semula kepada kerajaan United Kingdom dan kini masih berkhidmat dalam kapasiti sama di Dorset, England sebagai pusat tahanan.

Walaupun kapal merupakan idea yang baik ekoran kebolehannya untuk dipindahkan secara mudah, cadangan awal kerajaan tempatan New York untuk menempatkan kapal tersebut di beberapa lokasi tetap mendapat tentangan dan protes masyarakat setempat.

Situasi tersebut memaksa kerajaan tempatan New York melakukan tinjauan semula bagi mengenalpasti lokasi terbaik dijadikan lokasi kekal kapal itu akan berlabuh seterusnya membolehkan pembukaan fasiliti tahanannya dimulakan.

Hunts Point yang terletak di bahagian selatan Bronx terpilih membolehkan kemasukan kumpulan pertama 800 tahanan dijalankan. Direka untuk mengendalikan tahanan berisiko sederhana sehingga berbahaya, kesemua banduan yang ditempatkan di situ mula berkongsi 16 dormitori dan 100 buah lokap sebagai rumah baru mereka.

Selepas beroperasi hampir 3 tahun, kontroversi mula melanda pusat tahanan tersebut ekoran jumlah banduan yang mula berkurangan di Amerika Syarikat sehingga tidak lagi memerlukan penggunaan kapal tersebut.

Apa yang dipersoalkan, kos penyelenggaraan serta pengurusan kapal tersebut tetap perlu dikeluarkan memerlukan peruntukan sehingga RM110 juta setahun walaupun jumlah banduan yang dikendalikan mula menurun tahun ke tahun.

Situasi jumlah banduan yang reda memaksa pusat tahanan VCBC ditutup untuk sementara bagi menjimatkan kos, sebelum dibuka semula pada tahun 1998.

VCBC tidak lagi dijadikan tahanan banduan-banduan berisiko tinggi sebaliknya diubah sebagai pusat tahanan pesalah juvana, sebelum ditukar kepada pusat peralihan banduan yang sedang menjalani peralihan status atau perpindahan.

Perubahan selama beberapa dekad sejak pembukaan VCBC benar-benar mengubah wajah bandar Bronx yang satu ketika dulu cukup terkenal sebagai kawasan penjenayah.

Kadar jenayah bandar tersebut yang satu ketika dulu digeruni kini sudah berada dalam situasi terkawal, menurunkan jumlah banduan yang perlu menjalani hukuman penjara.

Situasi positif ini membuatkan banyak pihak kembali mempersoalkan keperluan untuk kerajaan Amerika Syarikat terus membuka operasi VCBC, sedangkan keperluannya sudah tidak lagi sepenting dahulu. Pandangan ini mendapat reaksi baik pihak kerajaan baik pusat atau tempatan.

Selepas perbincangan melibatkan kesemua pihak terlibat, majlis kerajaan New York bersetuju untuk menutup fasiliti ini pada tahun 2026 melalui pengumuman pada tahun 2019. Tempoh 7 tahun peralihan yang ditetapkan dirasakan wajar dan cukup, untuk pengurusan proses peralihan banduan dan fasiliti ke pusat tahanan lain.

Walaupun demikian, kisah-kisah banduan yang tetap cuba melarikan diri dari VCBC masih lagi dilaporkan.

Kes terbaru melibatkan seorang banduan bernama David Mordukhaev yang berusia 30 tahun berjaya melarikan diri sekitar jam 4 pagi pada tanggal 10 Julai 2021. Dengan menggunakan beberapa cadar tilam yang dipintal untuk dijadikan tali, David meloloskan diri dari tingkap biliknya dan menuruni dinding kapal tersebut lalu terjun ke dalam air.

Bagaimanapun, 12 jam kemudian dia kembali tertangkap di rumahnya. Pada tahun 2020, seorang banduan turut berjaya melarikan diri tetapi ditangkap semula selepas 2 jam berada di dalam air.

The East River prison barge, intended to be temporary, draws ire amid plans to close Rikers


6 Kisah yang Menjadikan Bruce Lee Seorang Legenda

Walaupun hampir 50 tahun meninggal dunia, nama Bruce Lee masih lagi menjadi sebutan dan dianggap sebagai seorang legenda. Bruce Lee yang semakin popular dalam industri perfileman di Amerika meninggal dunia beberapa bulan sebelum mencecah usia 33 tahun.

Bagaimana kisahnya menjadi begitu hebat sehingga sukar ditandingi oleh ahli seni bela diri lain yang lahir selepasnya? Berikut adalah beberapa kisah yang menjadikan Bruce Lee seorang legenda.

Pada usia 16 tahun, Lee mula mempelajari Wing Chun, gaya seni bela diri yang berasaskan keberkesanan dan kesederhanaan. Wing Chun banyak menggunakan pergerakan badan berbanding otot untuk menyerang pihak lawan.

Melalui Wing Chun, dia menghasilkan satu gerakan kuat yang dikenali sebagai "Tumbukan Satu Inci". Bruce Lee telah mempamerkan teknik ini dalam satu demonstrasi pada 1964 sehingga menyebabkan sukarelawan terpelanting dan terduduk.

Salah seorang sukarelawan bernama Bob Baker terpaksa mengambil cuti sakit kerana tumbukan Bruce Lee yang kelihatan seolah-olah tidak bergerak itu. Menurut kiraan yang dilakukan pada waktu itu, Tumbukan Satu Inci Bruce Lee mencecah kelajuan 190km sejam.

Kekuatan tumbukan ini juga dapat diterangkan menggunakan sains. Bruce Lee menggunakan keseluruhan otot dan tulang di dalam badannya untuk menghasilkan tumbukan kuat ini menyebabkannya kelihatan seperti dia memiliki kekuatan luar biasa.

Ketika Bruce Lee mengajarkan seni bela diri di Seattle pada awal tahun 60-an, ramai pengamal seni bela diri Asia marah kepada Lee yang mengubah seni bela diri tradisional dan menerima pelajar dari Barat.

Seorang ahli seni bela diri Karate bernama Yoichi Nakachi adalah antara individu yang tidak bersetuju dengan falsafah Bruce Lee. Menurut salah seorang murid Bruce Lee berjama Jesse Glover, Nakachi sering mencabar Bruce Lee untuk bertarung dan hadir di kebanyakan demonstrasi untuk mengganggu Bruce Lee.

Bruce Lee pada mulanya enggan melayan kerenah Nakachi tetapi akhirnya bersetuju dengan cabaran itu. Pertarungan antara mereka hanya disaksikan oleh lima orang sahaja termasuk Glover.

Nakachi memulakan serangan tetapi berjaya ditahan oleh Bruce Lee. Bruce Lee kemudian melepaskan beberapa tumbukan dan tendangan pada dada, kepala dan lutut Nakachi. Guru karate itu tidak sedarkan diri dan mengalami keretakan pada tengkorak. Keseluruhan pertarungan itu hanya mengambil masa 11 saat sahaja.

Kekuatan fizikal Bruce Lee begitu hebat sehingga dia memerlukan peralatan khas untuk berlatih. Bruce Lee dilaporkan telah memusnahkan beberapa peralatan seperti punching bag dan patung kayu biasa.

Untuk latihan tendangan, Bruce Lee menggunakan punching bag khas seberat 135-300kg berbanding beg biasa yang hanya seberat 40-50kg. Bagi latihan tumbukan pula, Bruce Lee mereka satu patung khas yang diperbuat daripada campuran kayu dan besi.

Bruce Lee juga menghasilkan satu peralatan khas untuk melatih seni mempertahankan diri yang diciptanya, Jeet Kune Do. Malah, peralatan khas ini juga direka supaya rakan yang berlatih dengannya tidak cedera walaupun ada kalanya ia masih berlaku.

Seorang pembantu telah mengalami bahu terkehel apabila memegal punching bag ketika Bruce Lee melakukan latihan tendangan. Bruce Lee agak bingung kerana dia tidak menggunakan sepenuh tenaga ketika kejadian itu berlaku.

Pada 1966, Bruce Lee menjalani penggambaran siri TV Amerika pertamanya iaitu The Green Hornet sebagai Kato. Namun, terdapat satu masalah ketika penggambaran sedang dijalankan.

Pergerakan Bruce Lee terlalu laju untuk rakaman kamera pada waktu itu. Pengarah meminta supaya Bruce Lee memperlahankan gerakannya tetapi ia masih lagi blur apabila rakaman ditayangkan semula.

Akhirnya, pihak produksi mendapat idea dengan menggabungkan dua teknik untuk menjadikan babak pertarungan Bruce Lee lebih nyata. Bruce Lee terpaksa memperlahankan lagi gerakannya dan pihak produksi meningkatkan kelajuan filem ketika babak pertarungan untuk mengatasi masalah itu.

Pada sekitar tahun 60-an, beberapa nama besar telah meminta Bruce Lee untuk mengajarkan mereka seni bela diri. Selebriti yang menjadi anak muridnya ialah seperti pelakon Chuck Norris dan Steve McQueen, legenda bola keranjang Kareem Abdul-Jabbar dan banyak lagi.

Apabila salah seorang anak murid selebritinya bernama Stirling Silliphant menghebahkan kehebatan Bruce Lee kepada selebriti lain, Bruce Lee merasa sedikit jengkel. Dia telah menaikkan yuran daripada $100 sejam kepada $275 sejam supaya tidak ramai yang sanggup membayarnya.

Namun, jangkaan Bruce Lee silap apabila ramai selebriti yang terus menginginkan khidmatnya. Walaupun tidak begitu suka, Bruce Lee terpaksa melakukannya kerana bayaran yang lumayan. $275 pada ketika itu bersamaan kira-kira $2,000 pada hari ini.

Para pelajar selebriti ini sedikit sebanyak membantu menaikkan nama Bruce Lee dalam bidang seni bela diri dan dunia hiburan.

Dalam siri The Green Hornet yang ditayangkan pada 1966-67, watak Kato dan Green Hornet membuat penampilan dalam siri TV "Batman". Kato dan Green Hornet pada mulanya bekerjasama dengan Batman dan Robin tetapi mereka perlu bertarung sesama sendiri dalam satu babak.

Watak Kato lakonan Bruce Lee diarahkan bertarung dengan watak Robin lakonan Burd Ward. Perkara itu membuatkan Ward begitu gementar dan takut untuk melakonkan babak melawan Kato.

Mengikut skrip, watak Kato kalah kepada Robin tetapi Bruce Lee tidak berpuas hati dan tidak mahu melakonkan babak itu. Bruce Lee mendakwa semua orang tahu bahawa Robin akan kalah dengan mudah menentang Kato.

Pihak produksi terpaksa meredakan ketegangan itu dengan merombak semula skrip dan babak pertarungan antara Kato dan Robin di mana ia berakhir dengan seri. Walau bagaimanapun, Burt Ward masih lagi kelihatan gemuruh ketika melakonkan babak itu.

Sebenarnya, banyak lagi kisah yang menjadikan Bruce Lee sebagai seorang legenda. Ada sebahagian kisah hebat Bruce Lee masih lagi dipersoalkan dan belum terbukti 100% sahih sementara sebahagian pula memang mengagumkan.


7 Siaran Terpanjang di Dunia Yang Pernah Ditayangkan di Televisyen

Satu ketika dahulu, sinetron Bawang Merah Bawang Putih pernah menjadi fenomena di negara kita. Drama yang berasal dari negara jiran kita Indonesia ini cukup panjang kerana mempunyai 108 episod dan ditayangkan pada tahun 2006 sehingga awal 2007 d saluran TV3.

Mungkin ada antara pembaca Iluminasi yang pernah menonton sinetron tersebut merasakan ianya cukup panjang dan meleret-leret. Namun, tahukah anda sebenarnya terdapat banyak lagi siaran televisyen yang menampilkan episod yang jauh lebih panjang?

Kali ini kami ingin kongsikan pula senarai 7 siaran atau program televisyen terpanjang yang pernah ditayangkan di kaca televisyen.

Anime kanak-kanak Sazae-san disahkan oleh Guinness Book of World Records sebagai siri TV animasi yang paling lama ditayangkan, lebih banyak The Simpsons. Siri ini mengikuti watak protagonis berusia 24 tahun Sazae ketika dia menjalani kehidupan seharian bersama keluarganya.

Karakter ini tidak pernah meningkat usianya, memberikan keunikan untuk setiap episod dan menawarkan banyak fleksibiliti dari segi episod mana yang mahu ditonton terlebih dahulu.

Les Guignols, yang diterjemahkan menjadi "The Puppets," adalah pertunjukan boneka satira mengenai berita semasa dan menyiarkan segmen setiap malam minggu. Terdapat juga episod mingguan khas pada hari Ahad yang menayangkan semula kesemua segmen harian dalam minggu tersebut.

Program tayangan ini pada awalnya dirancang untuk tidak membicarakan mengenai berita semasa namun ianya ternyata menjadi formula yang sangat kurang popular. Les Guignols mula ditayangkan sejak tahun 1988 dan mempunyai keseluruhan 7,500 episod.

Juga dikenali sebagai "Corrie" progam opera Britain ini berlatarbelangkan kota fiksyen Weatherfield dan berpusat di sekitar Coronation Street yang menjadi asal-usul tajuk rancangan ini. Jalan cerita dalam rancangan ini memfokuskan kepada beberapa masalah sosial yang mana kebanyakannya sangat kontroversial.

Topik merangkumi segalanya dari kesihatan mental dan masalah perubatan lain hingga pantang larang sosial dan subjek suram yang berkaitan dengan kematian. Coronation Street mula ditayangkan pada tahun 1960 dan mempunyai lebih 9000 episod kesemuanya.

Ditayangkan sejak tahun 1954 di NBC, program ini menjadi piawaian bagi perbandingan untuk program lain yang mempunyai format serupa dengannya. The Tonight Show juga telah memenangi beberapa anugerah Emmy Award.

The Tonight Show telah dihoskan oleh enam pelawak terkenal seperti Jimmy Fallon dan Jay Leno, yang menambahkan kelebihan humor pada acara dan berita semasa yang dibincangkan. The Tonight Show menggabungkan monolog setiap malam oleh pengacara diiringi dengan komedi, persembahan muzik dan wawancara selebriti.

General Hospital dicipta dan digerakkan oleh pasangan penulis persembahan opera yang sudah berkahwin: Doris dan Frank Hursley. Siaran ini sejak itu memenangi anugerah 13 Daytime Emmy Awards untuk Siri Drama Hebat.

General Hospital berlatarbelangkangkan sebuah kota fiksyen di New York dan merupakan tayang opera kedua yang pernah disiarkan di ABC. Peranan watak Robert Scorpio pada asalnya hanya dirancang untuk bertahan hanya dua hari, tetapi akhirnya bertahan selama 12 tahun!

CBS Evening News adalah siaran berita malam setengah jam yang disiarkan di rangkaian televisyen. Program ini jugalah yang bertanggungjawab meningkatkan reputasi beberapa penyiar berita antaranya Walter Cronkite, Katie Couric dan Bob Schieffer.

Program CBS Evening News merangkumi acara di seluruh dunia, melengkapkan episod malam minggunya dengan CBS Weekend News. Pada asalnya program ini hanya dirancang untuk siaran selama hanya dua hari, tetapi akhirnya bertahan selama 12 tahun!

Des chiffres et des lettres adalah rancangan TV terpanjang di dunia berdasarkan jumlah episod. Judulnya jika diterjemahkan bermaksud "angka dan huruf" dan merujuk kepada siaran pertunjukan permainan di Perancis yang dihasilkan oleh Armand Jammot.

Sesuai dengan namanya, para peserta dicabar untuk menunjukkan kemahiran mereka dengan angka dan perbendaharaan kata untuk menang. Rancangan ini mungkin berasal dari Perancis, tetapi menjadi popular di seluruh dunia terutamanya di Quebec, Kanada.


5 Kes Pembunuhan Yang Berlaku Di Destinasi Percutian Impian

Dengan sekatan pergerakan akibat COVID-19 yang semakin longgar di seluruh dunia, ramai di antara kita yang mula merancang untuk bercuti setelah hampir 2 tahun terkurung di dalam rumah.

Lokasi-lokasi percutian dijangkakan akan dibanjiri dengan orang ramai dari seluruh negara dan ini sekaligus membuatkan ada di antara kita yang leka dalam menjaga keselamatan.

Kebebasan yang diraih semula ini haruslah digunakan dengan sebaiknya dan orang ramai dinasihatkan agar lebih peka terhadap keadaan sekeliling, bukan sahaja melibatkan penularan penyakit COVID-19, tetapi juga keselamatan dari semua aspek.

iluminasi.com kongsikan 5 kisah pembunuhan ngeri yang berlaku di destinasi percutian impian.

Kes pembunuhan Yuri Shipulin dan Nataliya Gerasimova di Pulau Denarau, Fiji, kekal sebagai salah satu misteri yang masih tidak dapat diselesaikan di negara pulau ini.

Yuri dan Nataliya merupakan warganegara Rusia yang telah berpindah ke sebuah ladang di Pulau Denarau pada tahun 2011.

Pada 16 Jun 2016, pasangan ini dilaporkan menuju ke sebuah lokasi yang hanya diketahui oleh mereka sahaja.

Malangnya, itulah kali terakhir Yuri dan Nataliya dilihat dalam keadaan bernyawa di kawasan kejiranan mereka.

Pasangan ini dilaporkan hilang sehari kemudian dan tiada siapa pun yang dapat menjelaskan apa yang berlaku kepada mereka sehinggalah kenderaan yang mereka naiki ditemui terbengkalai di Pantai Natadola dua hari kemudian.

Ini memberikan beberapa petunjuk kepada penyiasat tentang pergerakan terakhir mereka sebelum hilang. Namun, bukti yang mengesahkan bahawa Yuri dan Nataliya telah mati hanya ditemui oleh para penyiasat hampir 2 minggu kemudian.

Pihak berkuasa terpaksa menutup sebahagian daripada kawasan pantai tersebut selepas anggota badan dipercayai milik Yuri dan Nataliya ditemui di tepi pantai.

Beberapa hari kemudian, anggota badan yang lain milik pasangan ini yang dibungkus dengan jaring dan batu untuk menenggelamkannya ke dalam laut, ditemui di pantai itu.

Satu-satunya jawapan yang diperoleh daripasa siasatan terebut hanyalah pasangan ini telah mati, namun sehingga kini tiada siapa yang ditahan atas jenayah dahsyat ini.

Malah, pihak polis tempatan mengumumkan pada 7 Julai 2016, iaitu sebulan selepas kehilangan Yuri dan Nataliya, bahawa mereka tidak akan mengulas lagi berkenaan pembunuhan itu.

Grand Gaube adalah antara salah satu destinasi percutian paling popular di dunia bagi pengguna Instagram. Ia merupakan pulau yang sangat indah namun bukan semua orang mampu sampai ke tempat ini.

Pada Januari 2011, Michaela McAreavey dan suaminya John baru sahaja sampai di Legends Hotel Resort untuk menikmati percutian bulan madu mereka.

Selepas beberapa hari di situ, ketika sedang menikmati makan tengah hari, Michaela pulang ke bilik mewah mereka untuk mengambil snek. Malangnya, bilik mereka ketika itu sedang dipecah masuk oleh perompak.

Perompak tersebut kemudiannya menyerang Michaela dan menjatuhkannya ke lantai lalu mencekiknya dari belakang sebelum meninggalkan badannya di dalam tab mandi dengan air yang terpasang.

Apabila Michaela tidak kembali, John membayar bil makanan dan pulang ke bilik mereka untuk mencari isterinya namun apa yang ditemui adalah tubuh Michaela yang tidak lagi bernyawa.

Pihak berkuasa yang pada mulanya menahan John, akhirnya menahan dua orang pekerja pembersihan hotel tersebut dan mendakwa mereka atas jenayah membunuh selepas menemui kad kunci induk (master key card) yang digunakan untuk memasuki bilik tersebut.

Walaupun begitu, pihak pendakwa gagal menyusun kes ini dengan baik dan akhirnya tewas disebabkan oleh kerja pihak polis yang tidak cekap, membuatkan kedua-dua lelaki tersebut dibebaskan tanpa sebarang sabitan jenayah.

Bagi sesetengah orang, Istanbul dianggap sebagai "pusat dunia" dan merupakan sebuah bandar di mana laluan perdagangan yang menghubungkan sudut paling jauh di Eropah, Asia, dan Afrika selama ribuan tahun.

Keindahan dan misteri kota ini berasal dari kepelbagaian pengaruh budaya dan agama yang dimiliki Istanbul.

Ia dianggap sebagai lokasi menarik bagi pelancong yang berpengalaman dan oleh itu, seorang ibu dua anak berusia 33 tahun dari New York iaitu Sarai Sierra mengunjungi kota itu pada Januari 2013.

Sejarah dan seni bina Istanbul mempesonakan Sarai dan sebagai seorang jurugambar, dia memutuskan untuk melancong berseorangan selepas rakan karibnya tidak dapat menyertainya.

Pada 22 Januari 2013, Sarai hilang dan selepas tidak muncul di New York pada hari yang dirancang, pencarian menyeluruh di bandar tersebut dilancarkan.

Mayatnya ditemui 12 hari kemudian berhampiran tembok bandar purba Istanbul dan kelihatan seperti mati akibat pukulan di kepala.

Penyiasatan yang sangat menyeluruh dan teratur dilakukan terutamanya jika dibandingkan dengan beberapa penyiasatan dalam senarai ini.

Akhirnya, seorang suspek bernama Ziya Tasali ditangkap pada Mac 2013, berhampiran sempadan Syria.

Ziya adalah gelandangan pengutip kertas yang akhirnya mengaku membunuh Sarai selepas wanita malang itu enggan menciumnya.

Pada tahun 2017, Bakari Henderson baru sahaja menamatkan pengajian kolej dan melancarkan jenama pakaian sendiri. Bakari memutuskan untuk melakukan penggambaran di Zakynthos, Greece untuk melancarkan jenamanya.

Ketika di Zakynthos, Bakari menikmati waktu malamnya di sebuah bar di kawasan Laguna dan rakaman CCTV menunjukkan dia sedang mengambil swafoto bersama seorang wanita.

Tindakan mengambil swafoto ini membuatkan seorang lelaki yang berdiri berhampiran dengan Bakari berang, yang kemudiannya mengejek wanita itu kerana mengambil gambar dengan lelaki kulit hitam.

Pergaduhan berlaku setelah penyerang itu mengancam Bakari sebelum kedua-dua lelaki itu kelihatan berlari dari bar tersebut.

Sebuah video yang diambil dari kamera CCTV lain di jalan menunjukkan Bakari cuba melarikan diri dari sekumpulan lebih dari 10 lelaki, sebelum dia ditangkap dan diserang berulang kali.

Bakari ditumbuk dan ditendang di bahagian kepala sehinggalah penduduk tempatan yang ketakutan campur tangan.

Bakari mati di tempat kejadian dan walaupun hampir keseluruhan pergaduhan itu dirakam CCTV, tiada seorang pun daripada penyerang kejadian itu (sebahagian besarnya warganegara Serbia) disabitkan kesalahan membunuh.

Sebaliknya, hakim memutuskan untuk menjatuhkan hukuman penjara di antara 5 hingga 15 tahun bagi jenayah membunuh itu.

Ketika Sheila Von Weise Mack mendaftar masuk bersama anak perempuannya di resort 5 bintang iaitu St. Regis di Bali pada tahun 2014, dia langsung tidak menyedari bahawa ia adalah tempat terakhirnya.

Sheila pastinya sangat takut apabila dia menyedari perlahan-lahan bahawa terdapat rancangan untuk membunuhnya dan lebih menyeramkan, rancangan itu dibuat oleh individu paling rapat dengannya, iaitu anak perempuannya, Heather Mack.

Selepas bapanya meninggal dunia akibat barah usus, Heather agak memberontak dan percutian ini sepatutnya mengeratkan ikatan antara ibu dan anak perempuan.

Malah, Sheila sendiri berasa dia tidak lagi dapat mengawal Heather.

Apa yang tidak diketahui Sheila adalah teman lelaki Heather iaitu Tommy Schaefer tiba di resort yang sama beberapa hari selepas mereka tiba, dengan tujuan untuk menamatkan riwayat Sheila.

Beberapa jam selepas Tommy tiba di resort itu, CCTV menunjukkan Tommy memasuki bilik hotel Sheila dan memukul kepala wanita itu dengan mangkuk berulang kali sehingga mati.

Tommy kemudiannya menyumbat mayat Sheila ke dalam beg pakaian dibantu Heather.

Beg pakaian itu kemudiannya dibawa keluar dari hotel dan dengan menaiki teksi, mereka melarikan diri.

Pasangan jahat ini dikesan tidur di hotel lain dan akhirnya ditangkap.

Heather dan Tommy masing-masing dijatuhi hukuman 10 dan 18 tahun penjara, selepas didapati oleh mahkamah Bali atas jenayah membunuh.

Sangat jelas bahawa hukuman ini sangat ringan jika dibandingkan dengan hukuman mati yang mereka sepatutnya terima.

Heather bakal dibebaskan awal iaitu pada Oktober 2021 dan akan dihantar pulang ke Amerika Syarikat.


8 Pembelot Paling Terkenal Dalam Sejarah

Membelot sering dianggap sebagai salah satu jenayah paling teruk. Ia bukan sahaja menyebabkan hilangnya kepercayaan tetapi boleh membawa kepada akibat yang lebih besar lagi.

Dalam sejarah, ramai yang sanggup membelot dengan menggadaikan negara dan rakyat demi kepentingan sendiri. Pembelot bukan sahaja dibenci generasi sendiri tetapi turut dijadikan ingatan kepada generasi akan datang. Berikut adalah beberapa pembelot yang terkenal dalam sejarah.

Dalam Perang Revolusi antara British dan Amerika Syarikat, Benedict Arnold merupakan seorang pemimpin berkaliber dan telah memenangi beberapa pertempuran. Dia juga mendapat sokongan daripada George Washington yang merupakan panglima Tentera Kontinental ketika itu.

Arnold kemudian diberi kepercayaan untuk memimpin West Point, kubu yang terletak di Sungai Hudson. Secara senyap-senyap, Arnold membuat perjanjian rahsia dengan ketua tentera British iaitu Sir Henry Clinton.

Dia menawarkan untuk menyerahkan kubu dan tenteranya sebagai tukaran kepada £20,000 dan pangkat jeneral dalam tentera British. Namun, rancangannya itu diketahui dan Arnold melarikan diri ke England. Bekas wira Amerika itu begitu dibenci sehingga namanya menjadi sinonim dengan perkataan "pembelot".

Pemerintah Empayar Mughal terakhir iaitu Siraj ud-Daulah menolak campur tangan British ke atas India. Disebabkan itu, British mengisytiharkan perang terhadap Siraj di Palasi, India. Walaupun mempunyai kekuatan yang lebih besar, Siraj tidak menyedari akan berlakunya pembelotan.

Pada 23 Jun 1757, jeneral Mir Jafar mengarahkan tenteranya berundur daripada Pertempuran Palasi dan membiarkan British yang dipimpin oleh Leftenan Kolonel Robert Clive mengambil alih. Siraj melarikan diri tetapi berjaya ditangkap dan dibunuh.

Jafar dijadikan pemerintah pertama Bengal di bawah British East India Company sementara Clive pula menjadi Gabenor Bengal. Pembelotan Mir Jafar ini telah membuka pintu kepada penjajahan British ke atas India selama lebih 200 tahun.

Ketika tentera Nazi Jerman sedang berperang dengan beberapa negara, seorang diplomat Norway bernama Vidkun Quisling telah melancarkan gerakan menggulingkan rajanya sendiri bagi mendapatkan kepercayaan Hitler.

Dia sebelum itu yang pernah bertemu dengan Hitler telah berkongsi pendapat yang sama untuk menjadikan Norway sebagai negara untuk "bangsa terbilang". Apabila Jerman menyerang Norway pada 9 April 1940, Quisling tidak teragak-agak untuk menamakan dirinya sebagai Perdana Menteri.

Apabila Norway bebas daripada cengkaman Jerman pada 1945, Quisling telah ditangkap, didapati bersalah dan dihukum mati kerana membelot. Namanya Vidkun Quisling begitu sinonim dengan perkataan pembelot di Norway.

Pada mulanya, Wang Jingwei dianggap sebagai seorang wira dan ahli politik berpengaruh di China. Setelah kematian pemimpin China iaitu Sun Yat-sen pada 1925, Jingwei berentap dengan Chiang Kai Shek untuk jawatan tertinggi itu. Namun, Chiang berjaya kerana mempunyai pengaruh tentera yang besar.

Jingwe kemudian melarikan diri ke Hanoi dan membuat perjanjian dengan pihak Jepun. Setelah Jepun berjaya menawan bandar Nanjing, Jingwei dijadikan sebagai pemerintah boneka mereka. Pelbagai kekejaman dilakukan Jepun ke atas rakyat China tetapi Jingwei tidak mempunyai kuasa untuk menghalangnya.

Jingwei akhirnya berpindah ke Jepun pada Mac 1944 dan meninggal dunia pada 10 Novermber tahun yang sama. Walaupun mempunyai jasa dalam sejarah China tetapi kebencian yang diterimanya kerana membelot melebihi tahap pencapaiannya.

Nama sebenar La Malince ialah Dona Marina dan dia dilahirkan dalah sebuah keluarga bangsawan dalam masyarakat Aztec. Apabila bapanya meninggal dunia, ibunya berkahwin semula dan menjual Marina kepada pedagang hamba. Pada 1519, dia dibawa ke Tabasco, sebuah bandar kaum Maya.

Ketika Sepanyol cuba untuk menjajah Empayar Aztec, Marina yang bekerja dengan seorang sami terkenal telah meyakinkan beberapa bandar untuk membantu pihak Sepanyol. Marina juga telah belajar bahasa Sepanyol dan menjadi penterjemah kepada Hernan Cortes, pemimpin penjajah Sepanyol ke atas Empayar Aztec.

Marina dianggap sebagai pembelot kerana membantu Sepanyol menjajah bangsanya sendiri. Di Mexico pada hari ini, perkataan “malinchista" merujuk kepada rakan yang tidak setia.

Sebelum berlakunya Perang Dunia Pertama, Alfred Reld merupakan ketua perisikan Tentera Austria. Beberapa tahun kemudian, dia menjadi ejen dua muka dan bekerja sebagai perisik Rusia.

Selama 11 tahun, dia memberikan laporan palsu mengenai kekuatan tentera musuh dan menjual maklumat sulit negaranya kepada Rusia dan negara lain.

Pada tahun 1913, Redl ditangkap apabila menerima dua sampul berisi wang tunai yang dipercayai daripada perisik Rusia dan Perancis. Redl mengaku bersalah atas jenayahnya dan membunuh diri selepas menulis nota kepada abangnya dan pegawai tingginya.

Dalam Pertempuran Thermopylae, tentera Yunani bertahan terhadap serangan tentera Parsi. Selama dua hari, Raja Parsi iaitu Xerxes melihat tiada kemajuan yang dicapai tenteranya. Tentera Yunani sebenarnya menggunakan beberapa laluan rahsia untuk mengekang kemaraan tentera Parsi.

Kemudian Xerxes menerima kunjungan Ephialtes yang mendedahkan laluan rahsia yang digunakan untuk menawan Thermopylae. Xerxes telah menghantar pasukan terbaiknya yang digelar "Immortals" untuk mengepung tentera yang dipimpin Leonidas.

Pada hari ketiga, tentera Parsi berjaya mengalahkan tentera Sparta yang dipimpin oleh Leonidas. Ephialtes dianggap sebagai pembelot terbesar dalam sejarah Yunani.

Kisah ini dipotretkan dalam filem terkenal berjudul "300". Malah, dalam filem itu juga watak Ephialtes dipotretkan sebagai seorang yang cacat dan hodoh.

Andrey Vlasov merupakan jeneral kegemaran Joseph Stalin kerana berjaya menyelamatkan Moscow dalam peperangan pada tahun 1941-42. Dia juga terlibat dalam Perang Leningrad yang kini dikenali sebagai Saint Petersburg.

Tidak lama kemudian, tentera Jerman berjaya menangkap Vlasov dan meyakinkannya untuk membelot kepada Kesatuan Soviet. Jerman juga membenarkan Vlasov membina tenteranya sendiri bagi membebaskan Rusia dan menggulingkan rejim Stalin.

Vlasov menubuhkan Tentera Pembebasan Rusia dan mula merekrut tentera Rusia yang ditawan pihak Jerman. Pada penghujung WW2, seramai 50,000 tentera Vlasov menentang rakyat mereka sendiri.

Kebanyakan Tentera Pembebasan Rusia menyerah kalah apabila Amerika mula mara ke Czechoslovakia dan selebihnya ditahan tentera Kesatuan Soviet. Vlasov telah ditahan pada May 1945 dan dihukum bunuh pada 1 Ogos 1946 kerana membelot.


7 Akuarium Terbesar di Dunia

Lautan yang ada di muka Bumi kita sebenarnya sangat menakjubkan, menjadi rumah bagi banyak spesis yang biasa dilihat dan dipercayai masih banyak yang belum ditemui. Keindahan dan keunikan yang ada di dalam lautan menarik minat ramai orang di seluruh dunia sejak dahulu lagi.

Namun, tidak ramai yang dapat menikmati keindahan sebenar hidupan di laut dalam di hadapan mata. Menariknya, manusia telah mencipta akuarium yang membolehkan kita  menikmati dan menghargai makhluk laut dalam dari tempat yang selamat.

Di Malaysia, kita mempunyai beberapa akuarium besar dan antara yang popular adalah Aquaria KLCC yang terletak di bawah Pusat Konvensyen Kuala Lumpur dan terletak di tengah-tengah Pusat Bandaraya Kuala Lumpur. Namun, tahukah anda dimanakah terletaknya akuarium terbesar di dunia?

Akuarium tertutup pertama dengan koleksi ikan air masin kekal, Shedd Aquarium pada awalnya dibuka dengan 32,000 haiwan dan ketika itu memegang takhta sebagai akuarium dalaman terbesar di dunia. Ketika dibuka pada 1930, ia pantas menjadi  tarikan paling popular di Chicago dan diiktiraf sebagai Landmark Bersejarah Nasional pada tahun 1987.

Shedd Aquarium masih menjadi rumah bagi 20,000 spesimen dari 1,500 spesis hidupan laut. Salah satu pameran yang menakjubkan di akuarium ini ialah pameran Terumbu Karibia, tangki 90,000 gelen yang meniru ekosistem terumbu karang dengan teliti.

Akuarium yang luar biasa ini adalah sebahagian daripada taman tema Epcot di Walt Disney World di Orlando, Florida. The Seas with Nemo & Friends adalah Epcot Pavilion pertama yang dibina berdasarkan filem animasi Disney.

The Seas memaparkan 200 spesis hidupan laut yang berbeza termasuk penyu, jerung dan kerapu raksasa. Anda juga dapat melihat pemandangan terumbu karang yang menakjubkan dan mengetahui fakta menarik mengenai organisma bawah laut yang kompleks ini.

Satu-satunya akuarium di Moscow dan satu-satu jenisnya di seluruh Rusia, Oceanarium membolehkan pengunjung melihat hampir 250 spesis haiwan yang berbeza. Salah satu perkara baru yang terdapat di akuarium ini adalah lantai kaca, di mana para tetamu boleh berjalan di atas air dan mendapatkan pemandangan hidupan akuatik yang berenang di bawahnya

Pereka akuarium ini telah melakukan banyak usaha untuk mereplikasi landskap dan hidupan dasar laut dengan tepat, memberikan peluang langsung kepada pengunjung untuk belajar mengenai ekosistem hidupan bawah laut.

Dengan derma $250 juta dari ahli perniagaan Bernard Marcus dan yayasannya, Georgia Aquarium dibuka untuk mengembangkan ekonomi dan pendidikan tempatan. Disini terdapat lebih 60 habitat haiwan yang berbeza untuk dilihat dan Georgia Aquarium telah menarik lebih ramai orang daripada yang diharapkan.

Jumlah kedatangan pelancong terus meningkat dan pengunjung dapat melihat pelbagai pameran, termasuk habitat akuatik tertutup terbesar di dunia, Ocean Voyager. Pusat akuariaum yang mengagumkan ini dibina oleh Home Depot dan merangkumi terowong akrilik yang boleh dilalui oleh pengunjung untuk melihat kehidupan laut - termasuk 4 ikan paus!

L’Oceanogràfic adalah kompleks akuatik terbesar di Eropah yang memaparkan 45,000 haiwan dari 500 spesis berbeza. Senibina unik dari banyak bangunan di kompleks ini memberikan impresi menarik yang tersendirinya. Kompleks ini terletak tepat di tepi laut dan mempunyai tingkap besar untuk melihat laut.

Taman ini menyediakan pelbagai kawasan dalaman dan luaran di mana para tetamu akan berasa selasa untuk belajar tentang kehidupan akuatik. Terdapat juga beberapa kawasan yang dalam tempat ini yang mewakili pelbagai ekosistem utama di planet ini dan memberikan banyak maklumat saintifik kepada pengunjung.

Taman seluas 20 hektar yang menakjubkan ini mempunyai dua pameran utama: S.E.A. Aquarium dan Taman Air Adventure Cove. Satu ketika dahulu S.E.A. Aquarium  (Akuarium Asia Tenggara) pernah menjadi akuarium terbesar di dunia dan masih mempunyai jumlah air yang mencukupi untuk lebih dari 100,000 spesimen dan 800 spesis haiwan akuatik yang berbeza.

Marine Life Park juga memberi penekanan pada aspek pendidikan pameran mereka yang memberi para tetamu banyak peluang untuk mempelajari tentang semua makhluk menarik yang boleh mereka lihat di sini.

Chimelong Ocean Kingdom adalah akuarium terbesar di dunia. Ia memegang lima Rekod Dunia Guinness yang berbeza seperti "tingkap akuarium terbesar" dan memberikan pengalaman akuarium dan taman hiburan kepada para tetamu. Pusat akuarium ini terletak di Zhuhai, China dan dibuka pada tahun 2014.

Ia menampilkan salah satu trek roller coaster terpanjang di dunia yang mencapai ketinggian 20 tingkat dan memaparkan sekitar 20,000 makhluk ikan dan laut yang jarang dilihat. Taman besar dan indah ini terbahagi kepada lapan kawasan bertema masing-masing mewakili kawasan laut tertentu.


Di Sebalik Glamour KPOP : Krisis Beban Hutang Masyarakat Korea Selatan

Fenomena industri hiburan Korea Selatan ketika ini belum nampak petanda akan reda. Kejayaan negara mereka muncul sebagai salah satu kuasa utama industri hiburan dunia, merupakan satu pencapaian yang luar biasa.

Di pacu oleh industri KPOP serta penghasilan drama dan filem yang membawa identiti hidup mewah dan bergemerlapan, di sebalik setiap keindahan yang terpapar pasti akan wujud penggiat seni Korea Selatan yang tidak takut menceritakan realiti sebenar masyarakat mereka.

Filem dan siri TV negara tersebut semakin terbuka memaparkan individu dalam keadaan terdesak, dibebani hutang sehingga sanggup melakukan apa saja untuk selamat. Saksikan filem 'Parasites' atau siri TV 'Squid Game' yang menjadikan individu sedemikian sebagai tema utama cerita.

Adakah di sebalik setiap keindahan dunia hiburan yang dipacu BTS dan Blackpink, tersembunyi kisah duka yang jarang diceritakan secara lebih terbuka?

Salah satu isu yang sering jadi hangat di kalangan masyarakat kita, adalah berkaitan statistik peratusan hutang isi rumah berbanding keluaran dalam negara kasar (KDNK/GDP) yang sering dijadikan hujah politik.

Ada pihak mengatakan tidak ada masalah untuk kadar itu ditinggikan. Ada pihak yang berkeras mahu angka itu kekal atau diturunkan. Korea Selatan ketika ini sedang berhadapan kadar hutang berbanding KDNK pada nilai 106.6%, ketika kali terakhir dilapor pada bulan Disember 2020.

Jika dibandingkan dengan kita, Malaysia hanya berada pada kadar 57.16%. Kali terakhir negara kita menyamai nilai yang sedang melanda Korea Selatan ketika ini, adalah pada tahun 1986 apabila kadar hutang negara kita mencecah 103.4%.

Kadar hutang berbanding KDNK sesebuah negara memberi gambaran awal kemampuan sesebuah negara secara purata untuk menghasilkan sesuatu sebagai janaan pendapatan jika dibandingkan dengan nilai hutang sedia ada.

Semakin tinggi kadar hutang berbanding KDNK, semakin rendah tahap kemampuan sesebuah negara untuk membayar balik hutang mereka - disebabkan oleh beban hutang yang perlu ditanggung gagal ditampung oleh pendapatan negara yang dijana.

Situasi ini yang membarah setiap tahun mula menyebabkan jumlah hutang isi rumah di Korea Selatan turut meningkat, tahun ke tahun.

Majoriti masalah ini berpunca akibat kegagalan sistem sosial mereka untuk menawarkan pelan pendapatan yang mencukupi, memaksa orang ramai mula meminjam wang untuk dijadikan kaedah membayar hutang atau dijadikan modal pelaburan.

Salah satu kegilaan masyarakat Korea Selatan adalah kaedah melakukan pinjaman yang dinamakan sebagai 'bittoo,' di mana seseorang individu membuat pinjaman untuk dilaburkan semula ke dalam pasaran saham - kemuncaknya berlaku pada penghujung tahun 2020 ketika pasaran saham Korea Selatan sedang melambung.

Orang ramai berebut melakukan pinjaman disebabkan oleh kadar faedah yang rendah yang pada asalnya dilaksanakan bagi membolehkan aliran wang tunai ke dalam pasaran berlaku dengan kukuh, untuk berhadapan Covid-19.

Apa yang menakutkan, kegilaan itu turut disertai pelajar serta individu-individu yang tiada pendapatan tetap; meningkatkan risiko mereka untuk terbeban dengan sebarang perubahan yang boleh berlaku.

Hasilnya, dalam tempoh hanya beberapa bulan kadar hutang isi rumah di Korea Selatan melambung tinggi, memaksa kerajaan Korea Selatan mengambil tindakan drastik mengumumkan pada bulan Julai tahun 2021 pengetatan syarat pinjaman serta kenaikan kadar faedah bagi membendung masalah ini.

Mereka yang ketika ini sudah dibebani masalah hutang, berkemungkinan besar akan dibebani hutang lebih tinggi berbanding sedia kala.

Walaupun dari luarannya, apa saja tentang Korea Selatan tampak indah belaka - terdapat dua masalah utama yang membelenggu negara mereka; kadar pengangguran anak muda yang tinggi serta jurang pendapatan antara teratas dan terbawah yang terlalu berbeza.

Apa yang sangat membimbangkan, anak-anak muda di sana merupakan kumpulan paling terjejas, mengalami peningkatan mendadak kadar pengangguran dari 22.9 peratus pada tahun 2017 ke 27.2 peratus pada bulan Januari 2021, untuk kategori 15 ke 29 tahun usia.

Secara ayat mudah, 1 daripada 4 anak muda Korea Selatan tiada pekerjaan atau sumber pendapatan tetap. Masalah ini turut tidak dibantu kewujudan jurang pendapatan yang terlalu luas perbezaannya; beza pendapatan T20 dengan B20 dalam sistem ekonomi Korea Selatan, meningkat daripada 105x pada tahun 2018 ke 166x pada tahun 2020.

Kegagalan sistem ekonomi mereka ini turut mengakibatkan Korea Selatan menjadi negara paling teruk terjejas berbanding negara OECD lain, dalam kadar kemiskinan fakir warga emas berusia 65 tahun ke atas.

Lebih 40% warga tua Korea Selatan hidup dalam keadaan fakir, sementara anak-anak mereka pula sukar atau gagal mendapatkan peluang pekerjaan.

Pasaran hartanah semakin tidak terkawal harganya dan jumlah hutang yang perlu ditanggung semakin meningkat, ekoran status Korea Selatan menjadi antara negara terawal menaikkan kadar faedah pinjaman bagi menangani masalah rakyat yang terlalu suka berhutang.

Ketika ini kerajaan Korea Selatan sedang mensasarkan tiga industri utama sebagai pemangkin iaitu pengeluaran komponen elektronik, komponen bateri dan produk biofarmaseutikal; diharapkan mampu mengembalikan ekonomi mereka ke tahap yang lebih stabil.

Selagi situasi itu belum dapat digapai, akan makin banyaklah karya yang bertemakan masalah beban hutang masyarakat Korea Selatan terus dihasilkan.


5 Kaum Orang Asli Paling Kaya Di Amerika Syarikat

Tahukah anda di Amerika Syarikat terdapat sebanyak 574 kaum orang asli. Mereka merupakan penduduk asal negara itu sebelum orang kulit putih datang dari pelbagai negara dan menjadikan Amerika sebagai negara baru.

Menurut bancian yang diadakan pada tahun 2020, seramai 9.7 juta orang asli atau American Indian yang tinggal di negara itu dan ia mewakili 2.9 peratus populasi penduduk Amerika.

Mungkin sebahagian daripada anda menyangka bahawa kaum asli di sana terpinggir dan ketinggalan dari pelbagai aspek seperti pelajaran, ekonomi dan sosial. Namun, tahukah anda bahawa sebahagian kaum orang asli di Amerika sangat kaya dan tidak perlu bekerja.

Kebanyakan kaum orang asli di Amerika mempunyai persatuan sendiri dan pendapatan utama mereka adalah melalui perjudian dan kasino yang dibina di atas tanah puak mereka. Lebih daripada 200 puak menerima keuntungan keseluruhan sebanyak USD 39 bilion pada tahun 2015.

Setiap keuntungan akan dibahagikan kepada setiap ahli persatuan. Semakin sedikit jumlah ahlinya, semakin banyak yang diterima. Berikut adalah beberapa kaum orang asli yang paling kaya di Amerika Syarikat.

The Pechanga Band of Luiseno Mission Indians adalah suku Luiseno Indians yang diiktiraf secara persekutan dan berpusat di Riverside County, California. Sehingga tahun 2006, mereka dianggarkan mempunyai ahli seramai 1,370 orang.

Suku ini memiliki Pechanga Resort & Casino di Temecula dan ia merupakan kasino terbesar di California. Selain itu, mereka juga memiliki hak penamaan ke atas arena sukan San Diego yang kini dikenali sebagai Pechanga Arena.

Setiap orang ahli akan menerima bayaran berdasarkan keuntungan yang dihasilkan persatuan mereka. Pusat perjudian terkenal ini dibangunkan mereka di tanah simpanan yang didiami nenek moyang mereka sejak ribuan tahun lagi.

Pada tahun 2013, setiap ahli dianggarkan menerima sebanyak USD 156,000 setahun dan pada 2017, dianggarkan setiap ahli menerima sebanyak USD 300,000.

Pada tahun 2009, puak Mashantucket Pequot dilabelkan sebagai puak asli Amerika paling kaya. Dianggarkan setiap daripada 800 orang ahlinya menerima sekurang-kurangnya USD 100,00 pada tahun itu. Kebanyakan daripada mereka tidak bekerja.

Beberapa tahun kemudian, persatuan mereka membuat pelaburan yang salah dan kasino mereka Foxwoods Resort Casino berhutang sebanyak USD 2.3 bilion. Ini membuatkan persatuan mereka terpaksa mengurangkan pembahagian keuntungan dan ramai yang terpaksa mencari kerja.

Jumlah keuntungan yang diberikan semakin menurun kepada 10,000, 1,000 sehinggalah kepada 500 sahaja. Namun, nasib persatuan mereka berubah setelah memilih Rodney Butler sebagai pengerusi baharu.

Daripada berhutang sebanyak USD 2.3 bilion, mereka mengambil masa selama lima tahun untuk menstruktur semula dan pada tahun 2020, mereka memiliki wang sebanyak 1.9 bilion.

Puak Seminole telah melantik orang luar sebagai eksekutif untuk operasi perjudian mereka iaitu Jim Allen. Pada tahun 2006, Jim telah membolehkan suku ini memenangi bidaan ke atas Hard Rock Hotel & Casino setelah mengalahkan 72 pembida lain.

Kebanyakan ahli suku itu menganggap rancangan Jim adalah sesuatu yang gila tetapi pada 2016, eksekutif itu berjaya mengumpul banyak kekayaan untuk suku yang mempunyai sekitar 4,000 ahli itu.

Sebelum Jim mengambil alih persatuan itu, mereka hanya menerima sekitar USD 30,000 setahun sahaja. Jim membantu memperolehi lebih daripada USD 5 bilion dari pelbagai operasi merangkumi 23 hotel, 11 kasino dan 168 kafe Hard Rock. Hasil daripada kejayaan ini, setiap ahli menerima USD 128,000 setiap tahun.

Selain itu, mereka juga menerima pelbagai kemudahan percuma seperti sekolah swasta, penjagaan warga tua dan penjagaan kesihatan. Namun, wang yang diterima setiap tahun itu hanya boleh dikeluarkan setelah berusia 18 tahun dan ke atas. Ini bermakna, setiap ahli suku kaum Seminole dilahirkan sebagai jutawan.

Pada tahun 2004, puak Mohegan dilaporkan memperolehi keuntungan sebanyak USD 1.4 bilion dan jumlah itu meningkat sebanyak 14% dari tahun 2000. Persatuan mereka memiliki Mohegan Sun Casino yang dianggap sebagai kasino kedua terbesar di Amerika Syarikat dengan 6,200 mesin judi.

Selain kasino, mereka juga mengembangkan perniagaan dalam beberapa bidang lain seperti trek perlumbaan kuda. Pada penghujung 2019, mereka mempunyai hutang sebanyak USD 2 bilion tetapi bernasib baik kerana banyak membuat pelaburan di luar tanah simpanan mereka.

Mereka juga membuat pelaburan ke atas resort dan kasino di beberapa negeri di Amerika dan luar negara seperti di Korea Selatan dan Greece. Walaupun mempunyai hutang yang besar, mereka masih mampu membayar setiap ahli sebanyak USD 30,000 setahun dan memberikan pelbagai kemudahan lain.

Mengikut laporan The Mohegan Tribal Gaming Authority, persatuan itu memperolehi keuntungan sebanyak USD 992 juta pada tahun 2019.

Suku yang berpangkalan di Minnesota ini merupakan suku asli Amerika paling kaya jika dikira pada kekayaan individu. Suku Shakopee Mdewakanton ini hanya mempunyai seramai 480 orang ahli sahaja dan setiap ahli menerima sebanyak USD 84,000 sebulan.

Suku ini sangat kaya sehingga hampir semua orang tidak bekerja. Pada tahun 2012, presiden persatuan pada waktu itu iaitu Stanley R. Crooks mendakwa sebanyak 99.2% ahlinya tidak bekerja.

Sumber pendapatan utama suku ini adalah dua kasino yang menarik puluhan ribu pengunjung dari dalam dan luar negara. Salah satu kasino mereka iaitu The Mystic Lake Casino mempunyai lapangan golf 18 lubang, tapak konsert dengan 2,100 tempat duduk, 600 bilik hotel, lima restoran dan pelbagai kemudahan lain.

Jika dikira dengan satu lagi kasino iaitu Little Six Casino, persatuan suku kaum ini adalah sekitar USD 1.4 bilion setahun. Maka, tidak hairanlah jika ahlinya tidak bekerja apabila menerima USD 1.08 juta setahun.


7 Zoo Terbesar di Dunia

Konsep zoo yang menjadi tempat pemeliharaan haiwan dan dibuka untuk tontonan orang awam bukanlah satu konsep baru. Malah, para ahli arkeologi juga pernah menemui bukti kewujudan zoo yang wujud ribuan tahun lalu ketika zaman peradaban Mesi dan China purba.

Apabila peradaban manusia semakin maju, masyarakat mula memelihara haiwan untuk tujuan pembelajran. Namun, pada peringkat awal zoo hanyalah dimiliki oleh orang kaya dan tidak dibuka kepada orang luar. Kerajaan Britain abad ke-16 dipercayai yang terawal membuka pusat pemeliharaan haiwan mereka kepada orang ramai dan mengenakan bayaran untuk tujuan tersebut.

Hari ini, zoo ditubuhkan atas beberapa tujuan. Ianya diwujudkan bagi membolehkan orang ramai melihat pelbagai haiwan yang ada dimuka bumi ini secara lebih dekat. Zoo juga berfungsi sebagai pusat penjagaan bagi haiwan yang mungkin pupus dan menawarkan peluang untuk belajar dari haiwan yang mungkin tidak pernah kita lihat di habitat semula jadi mereka.

Kali ini, kami ingin kongsikan pula senarai 7 zoo paling besar di dunia berdasarkan keluasan saiz. Di Malaysia, kita juga mempunyai beberapa buah zoo yang dibuka untuk orang awam dan anda yang mempunyai anak-anak kecil boleh membawa mereka ke zoo-zoo ini untuk mendedahkan anak-anak kepada pelbagai haiwan secara lebih dekat.

Zoo ini awalnya merupakan pusat pemeliharaan haiwan milik bekas Presiden Afrika Selatan Stephanus Schoeman. Namun, kerajaan akhirnya mengambil alih kawasan ini pada tahun 1895,dan J. W. B. Gunning membukanya semula sebagai Zoo Pretoria pada tahun 1899

Zoo ini menempatkan 700 spesies yang kebanyakannya berasal dari Afrika Selatan. Pengunjung dapat melihat haiwan di habitat semula jadi mereka kerana terdapat kawasan Savannah semulajadi dalam kawasan zoo ini. Terdapat juga akuarium dan taman reptilia.

Zoo ini didirikan pada zaman dinasti Qing. Ini bermula sebagai pusat pemeliharaan haiwan bersaiz kecil yang dikendalikan oleh kerajaan. Kesemua haiwan yang ditempatkan disini sebenarnya diimport dari Jerman. Zoo ini telah dibuka kepada umum pada tahun 1908.

Semasa konflik dengan Jepun dan Perang Dunia II, haiwan-haiwan disini telah dibunuh  atau dibiarkan mati kelaparan. Kerajaan China mengambil keputusan untuk menghidupkan semula zoo ini pada tahun 1950-an. Nama asal zoo ini adalah Wanshouyuan yang bermaksud "Taman Sepuluh ribu binatang".

Pada tahun 1895 ketika rancangan untuk mewujudkan zoo pertama kali dipertimbangkan, bandar New York dianggap tidak sesuai kerana terlalu padat. Akibat kesukaran untuk mencari lokasi yang sesuai berhampiran pusat bandar, anggota Persatuan Zoologi New York memilih Bronx kerana terdapat kawasan tanah luas yang tidak dibangunkan dan kemudahan akses dari seluruh bandar.

Terdapat lebih daripada 800 haiwan dari 22 spesies yang berbeza. Hari ini, jumlah spesies yang ditempatkan di zoo ini melebihi 400. Tempat ini sering sesak dengan pengunjung memerhatikan sembilan kawasan pameran berbeza di ruang seluas 106 hektar.

Zoo ini mula beroperasi sebagai sebuah fasiliti swasta dikenali sebagai Columbus Zoological Society. Kemudian, kerajaan tempatan mengambil alih operasi hari kawasan ini pada tahun 1927. Pada hari ini sebuah organisasi bukan keuntungan atau NGO bertanggungjawab untuk mencari dana. Walau bagaimanapun, dana awam tetap menyumbang.

Terdapat lebih daripada 800 spesies haiwan yang terdapat di zoo ini yang terletak di Columbus, OH. Kawasan zoo ni juga merangkumi lapangan golf, taman air dan taman hiburan.

Toronto Zoo adalah zoo terbesar di Kanada. Sebelum penjenamaan semula tahun 1960-an sebagai Metro Toronto Zoo, zoo ini dikenali sebagai Riverdale Zoo pada tahun 1885. Hari ini, zoo ini menampilkan tujuh kawasan pameran yang berbeza dan 700 spesies yang berbeza.

Pihak pengurusan zoo berharap dapat mengatasi kekurangan makanan dan kekurangan sumber tenaga dengan projek Zoo Share. Melalui program ini mereka akan mengambil sisa haiwan dan mengubahnya menjadi biogas yang akan menghasilkan haba dan elektrik untuk Toronto.

Zoo Miami adalah zoo terbesar di Amerika Syarikat dan zoo terbesar di Amerika Utara. Ianya cukup besar berdasarkan luas kawasan namun separuh daripada 304 hektar daripada kawasan zoo ini masih belum dibangunkan. Pelbagai syarikat telah berminat untuk membina taman tema di tanah yang belum dibangunkan tetapi belum ada keputusan yang dibuat.

Zoo ini mempunyai lima kawasan pameran atau "stesen" yang dihubungkan oleh sistem monorel. Stesen yang paling baru siap memberi tumpuan kepada hidupan liar everglades Florida.

Taman Zoologi Arignar di Vandalur (juga dikenali sebagai Zoo Vandalur) di India adalah zoo terbesar di dunia berdasarkan saiz kawasan. Kawasan zoo ini merangkumi ruang yang dikhaskan untuk penjagaan haiwan yang diselamatkan, seluas kira-kira 90 hektar. Ruang selebihnya adalah untuk kawasan yang dibuka untuk orang awam.

Zoo ini asalnya dahulu adalah Zoo Madras semasa pemerintahan kolonial Inggeris abad ke-19. Ia terletak di kawasan bandar Chennai. Pada tahun 1976, kerajaan India memindahkan haiwan-haiwan tersebut ke kawasan dengan lebih banyak ruang untuk diperluas. Hari ini, zoo ini mempunyai 81 kandang, termasuk dua kandang burung, kawasan "safari" dan akuarium.


7 Filem Tentang Masa Hadapan yang Kini Menjadi Kenyataan

Terdapat banyak filem dan siri TV yang mengisahkan tentang masa hadapan dan cuba meramal apa yang terjadi atau teknologi yang digunakan ketika itu.

Walaupun ada sebahagiannya kelihatan mengarut dan masih belum wujud pada hari ini, sebahagian lagi pula menepati apa yang berlaku sekarang. Berikut adalah ramalan filem dan siri TV tentang masa hadapan yang benar-benar berlaku.

Dalam filem sains fiksyen romantik ini, dua orang kekasih iaitu Clementine (Kate Winslet) dan Joel (Jim Carrey) cuba untuk memadam ingatan sedih dan trauma tentang hubungan mereka menggunakan teknologi.

Pada hari ini, beberapa pakar perubatan dan saintis mendakwa memadam ingatan tertentu tidak lagi mustahil. Malah, seorang saintis Holand mendakwa ubat jantung biasa juga boleh digunakan untuk mengurangkan kesan memori trauma atau memadamnya.

Beberapa uji kaji juga telah berjaya dilakukan ke atas tikus. Ingatan takut tikus itu berjaya dipadam setelah ubat yang disuntik ke dalam badan tikus itu menyekat sintesis protein. Pengkaji dari University of Toronto juga mendapati tentera yang menderita PTSD mampu diubati setelah ingatan trauma mereka dipadam.

Star Trek adalah siri TV Amerika yang mula ditayangkan pada 1960-an dan ia banyak memberi idea mengenai teknologi masa hadapan yang kita gunakan pada hari ini.

Pada tahun 1976, siri Star Trek memperkenalkan telefon bimbit, jam pintar, tablet dan peralatan Bluetooth. Pada tahun 1987 pula, siri The Next Generation memaparkan wataknya menggunakan komputer touchscreen.

Malah, salah satu siri The Wrath of Khan yang diterbitkan pada 1982 memaparkan idea unik mengenai terraforming iaitu proses membangunkan planet lain menjadi seperti Bumi.

Kini, Elon Musk sedang berusaha membangunkan teknologi terraforming dan merancang untuk mencipta penempatan di Marikh pada masa akan datang.

Filem sains fiksyen yang dibintangi oleh Arnold Schwarzenegger ini mengisarkan tentang kehidupan di Marikh pada tahun 2084. Dalam filem ini, banyak teknologi yang dipamerkan dan beberapa di antaranya menjadi kenyataan.

Salah satu teknologi yang menarik perhatian ialah mengenai kereta pandu sendiri. Dalam filem itu, kelihatan satu robot sedang memandunya.

Setelah dua dekad filem ini dihasilkan, banyak syarikat dan pengkaji berusaha untuk menghasilkan kereta pandu sendiri. Beberapa syarikat seperti Tesla dan Google sudahpun menerajui bidang ini. Baru-baru ini, sebuah syarikat AutoX telah melancarkan perkhidmatan teksi Robo di Shanghai, China.

Dalam filem ini, seorang pelajar sekolah cuba menggodam syarikat permainan video kegemarannya tetapi tidak sengaja mendapat akses ke komputer super tentera AS. Komputer super itu diprogramkan untuk meramal kemungkinan perang nuklear berikutnya.

Dia secara tidak sengaja mencetuskan ketegangan antara AS dan USSR ketika itu dan cuba sedaya upaya untuk menghentikan Perang Dunia Ketiga.

Ketika filem itu ditayangkan, penggodam atas talian hanyalah rekaan tetapi ia menjadi kenyataan pada hari ini. Filem itu jelas membayangkan bahawa tiada apa yang selamat di atas talian kerana mampu digodam penggodam.

Filem ini adalah yang pertama memaparkan teknologi rumah pintar atau smart home. Filem ini mengisahkan seorang saintis bernama Dr. Alex Harris yang mencipta AI (artificially intelligent) bernama Proteus IV untuk mengubati leukemia.

Selepas itu, Proteus IV telah jatuh cinta pada isteri Dr. Alex dan mengawal semua peralatan teknologi di rumahnya. AI itu mengawal semua benda seperti pintu, tingkap, kunci, kamera dan banyak lagi menggunakan teknologi.

Pada hari ini, teknologi seperti itu dapat dilihat pada rumah pintar di mana kebanyakan peralatan rumah dikawal oleh sistem pengkomputeran dan hanya berada di hujung jari.

Filem komedi yang diterbitkan ini dibintangi oleh Jim Carrey. Ia mengisahkan tentang kehidupan Truman Burbank melalui kamera tersembunyi. Truman tidak menyedari bahawa dia hidup di sebuah "studio" yang besar dan dikelilingi pelakon. Setiap hari, kehidupan Truman ditonton oleh dunia luar.

Pada era 90-an, idea rancangan TV realiti ini kedengaran mengarut tetapi ia amat popular pada hari ini. Namun, filem The Truman Show berjaya meramal rancangan TV realiti yang akan popular pada masa hadapan.

Pelbagai rancangan TV realiti seperti Big Brother, Survivor dan Akademi Fantasia yang menjadi popular di kalangan penonton. Penonton suka melihat situasi sebenar kehidupan seseorang itu walaupun pada hakikatnya kebanyakan babak dan kejutan telah dirancang terlebih dahulu.

Filem arahan James Cameron ini meramalkan mengenai drone tentera. Dalam filem The Terminator, sebuah robot daripada tahun 2029 telah mengembara ke tahun 1984 untuk membunuh seorang wanita supaya anak yang belum dilahirkannya tidak memimpin manusia menentang robot jahat.

Dalam peperangan antara manusia dan mesin itu memaparkan tentang drone tentera di masa hadapan. Drone yang dikawal komputer dan robot menembak ke arah manusia dan menyebabkan banyak kematian.

Hari ini, kebanyakan drone digunakan oleh tentera di seluruh dunia untuk tujuan pemantauan atau menyerang sasaran menggunakan bom yang berpandukan laser. Robot juga digunakan untuk memusnahkan bom, membuat pencarian di bangunan terbakar serta pelbagai lagi fungsi.


Anak Gadis Ini Tidak Lapar, Sakit atau Penat : Olivia Farnsworth

Pada usia 5 tahun, anak kecil bernama Olivia Farnsworth terjatuh sehingga menyebabkan giginya terlanggar bibir sendiri, mengakibatkan luka teruk pada bahagian mulutnya.

Dengan mulut berdarah-darah, Olivia kemudiannya bangun dan terus bersikap tenang seperti tiada apa-apa berlaku walaupun kecederaan yang dialaminya, memerlukan pembedahan kecil.

Doktor yang melakukan pembedahan itu menjalankan pembedahan tersebut tanpa memberikan Olivia ubat bius. Sejak kecil, Olivia telah menunjukkan beberapa keganjilan dalam dirinya, tidak lagi tidur siang sejak berusia 9 bulan dan tidak pernah menangis.

Ini disebabkan beliau adalah satu-satunya manusia yang di dunia yang mempunyai kecacatan genetik yang sangat luar biasa - dia tidak mampu rasa sakit, letih dan lapar.

Bagi manusia biasa khasnya kanak-kanak, rasa sakit merupakan antara tindak balas semulajadi yang akan dirasai apabila tubuh telah melepasi had selamat dan kecederaan berisiko untuk berlaku. Berbeza dengan kanak-kanak lain, Olivia tidak mampu merasai sensasi tersebut.

Dalam satu kemalangan ngeri pada usia 7 tahun, Olivia diheret sebuah kereta lebih 100 kaki. Bekas tayar melekat di dadanya. Kulitnya terkoyak di pinggang dan jari kaki. Dia masih mampu bangun dalam keadaan tersebut, bertanyakan kepada ibunya apa yang berlaku.

Dua insiden kemalangan ini menunjukkan ketidakmampuan Olivia untuk tubuhnya merasai kesakitan, disebabkan oleh kecacatan genetik yang dinamakan 'Chromosome 6 Ring deletion' atau 'penghapusan rantai kromosom-6', di mana tubuh beliau gagal untuk menghasilkan kromosom dengan sempurna.

Kecacatan ini wujud akibatkan kerosakan genetik yang boleh berlaku kepada seseorang, semasa individu itu masih lagi dalam kandungan lagi. Sangat jarang berlaku dan hanya 23 kes dilaporkan setakat ini, kecacatan yang dialami Olivia amat unik.

Dalam kes yang berjaya ditemui, kanak-kanak biasanya akan mengalami masalah tumbesaran fizikal dan mental, lambat untuk mempunyai kebolehan psikomotor serta abnormaliti pada bahagian tengkorak.

Simptom-simptom tersebut tidak kelihatan pada Olivia setakat ini (dia kini berusia 12 tahun) tetapi kegagalan dia untuk rasa lapar, letih dan sakit menjadi faktor utama yang sangat menyukarkan hidupnya dan ibunya; walaupun dia adalah satu-satunya individu yang ditemui mempunyai keadaan sedemikian rupa.

Salah satu cabaran membesarkan anak, adalah memastikan diri sendiri cukup tidur. Bagi ibu kepada Olivia, Niki Trepak - dugaan yang dihadapinya jauh luar biasa berbanding ibu bapa lain.

Selepas tidak lagi mahu tidur siang pada usia 9 bulan, Olivia mula mengalami perubahan jadual tidur yang ekstrim. Dia berjaga sepanjang malam, paling lama terlelap pun selama 2 jam dan mula menunjukkan petanda tidak merasa letih.

Dalam masa yang sama, Olivia mula memberhentikan dirinya dari menyusu dan tidak lagi merengek minta disusukan. Tabiat tidur dan makan ini terus kekal sehinggalah dia mula bergelar kanak-kanak. Olivia hanya makan kerana melihat orang lain di sekelilingnya makan.

Jika dia makan pun, dia akan makan makanan yang sama untuk beberapa bulan seperti susu kocak, sandwich atau mee sup.

Walau bagaimanapun, Olivia dalam masa yang turut mula menampakkan abnormaliti-abnormaliti lain yang menyebabkan tampak perbezaannya, dalam tumbesaran fizikal dan mentaliti.

Insiden terjatuh sehingga berdarah bibir itu menemukan keluarga Olivia dengan pakar-pakar perubatan yang membantu memperjelaskan situasi sebenar Olivia. Bagi Niki, dia tidak menyangka keadaan anaknya luar biasa walaupun ada tanda-tanda aneh ditemui pada anaknya.

Olivia hanya mula mempunyai rambut pada usia 4 tahun setengah, sehingga mengakibatkan ramai tersalah sangka jantina kanak-kanak itu. Selain itu, Olivia juga mempunyai kecenderungan untuk menampakkan tanda-tanda ketidak stabilan emosi, mampu meradang dan bertindak ganas apabila situasinya datang.

Apabila tiba waktu manusia sepatutnya tidur, Olivia akan mencipta 1001 alasan untuk terus berjaga, menyalahkan warna-warna di sekeliling biliknya sebagai punca kenapa dia hendak terus celik.

Jadi persoalannya - bagaimanakah situasi ini diselia ibu Olivia? Kini tinggal di Huddersfield City, United Kingdom bersama ibunya - menguruskan Olivia merupakan satu cabaran yang sangat besar.

Dalam isu kegagalan untuk berasa sakit, satu-satunya cara untuk mengelakkan sebarang kejadian buruk berlaku tanpa disedari adalah dengan memastikan Olivia sentiasa selamat. Tidak ada cara lebih mudah.

Olivia perlu dipaksa makan mengikut jadual bagi memastikan dirinya mendapat kalori dan khasiat yang diperlukan - walaupun dia tidak pernah mengadu lapar.

Bagi mengurus masalah tidak tidur, hendak tak hendak Olivia terpaksa diberikan pil tidur setiap malam yang akan 'merehatkan' dirinya selama 6 jam setiap hari, diharapkan cukup untuk ibunya yang turut sama perlu menjaga lagi 3 orang adik-beradik Olivia setiap hari.

Ketidak stabilan emosi Olivia pula merupakan masalah paling merisaukan ibunya. Apatah lagi selepas dia sudah beberapa kali mengamuk selepas diejek kawan-kawan dan bertindak balas dalam kaedah yang agak fizikal.  Solusinya jelas tidak mudah. Pihak sekolah Olivia perlu memastikan keadaan di sekeliling Olivia tenang dan rakan-rakannya faham ragam anak kecil tersebut.

Lagipun, semua orang patut tahu risiko besar yang menanti sekiranya kita terbuat orang yang tak tahu rasa sakit - marah. Kalau lawan bertumbuk pun, besar kemungkinan Olivia yang menang kerana dirinya tidak ada sempadan.


7 Kawasan Pelancongan Popular Yang Tidak Lagi Wujud

Sesuatu tempat atau lokasi itu boleh menjadi tumpuan pelancong sekiranya terdapat faktor tarikan menarik padanya seperti cuaca, pemandangan, faktor sejarah dan seumpamanya.

Walau bagaimanapun, tidak semua lokasi pelancongan akan kekal selamanya. Ada kawasan pelancongan yang terpaksa ditutup atas sebab-sebab tertentu seperti kemusnahan alam, perubahan iklim, pencemaran, persaingan daripada pesaing dan sebagainya.

Kali ini, pihak Iluminasi ingin berkongsi kepada para pembaca kami 7 lokasi pelancongan yang dahulunya popular namun kini tidak lagi wujud atau tidak lagi dibuka untuk tujuan pelancongan atass pelbagai sebab.

Kepulauan Galapagos di Ecuador diklasifikasikan sebagai tapak warisan UNESCO kerana kekayaan semula jadinya. Lokasi ini menjadi rumah bagi banyak spesies yang tidak terdapat di tempat lain seperti iguana laut dan pulau-pulau yang menarik pelancong dari seluruh dunia.

Tarikan semula jadi yang paling terkenal di pulau-pulau itu sudah tidak ada lagi. Terdapat formasi batuan yang berbentuk seperti lengkungan yang disebut Darwin's Arch - dinamai sempena lawatan terkenal Darwin ke pulau-pulau ini pada tahun 1835. Menurut gambar yang dikeluarkan oleh Kementerian Alam Sekitar Ecuador, bahagian atas lengkungan tersebut telah runtuh pada bulan Mei 2017, mungkin disebabkan oleh hakisan semula jadi.

Maya Bay terletak di Ko Phi Phi Le dan merupakan yang kedua terbesar dari semua pulau di kepulauan Phi Phi yang indah di Thailand. Pulau ini pernah ditayangkan dalam filem tahun 2000 yang dibintangi Leonardo di Caprio - The Beach - dan masih merupakan salah satu pantai tropika paling indah yang dapat anda kunjungi di seluruh dunia.

Mulai tahun 2018, kerajaan Thailand telah melarang semua pelancong ke sini kerana popularitinya yang semakin meningkat telah mempengaruhi ekologi tempatan, termasuk hampir semua batu karang. Pada puncaknya, kawasan ini menerima kedatangan jumlah pelancong lebih dari 5,000 orang, mendorong kerajaan untuk menutupnya kepada semua pelancong bermula pada tahun 2018.

Taman air River Country dimulakan sebagai salah satu tarikan utama pertama yang dibina di Walt Disney World di Florida pada tahun 1976. Taman ini juga merupakan salah satu taman air bertema sepenuhnya yang pernah ada, menjadikannya tarikan bagi peminat taman air di seluruh dunia.

Namun, River Country menghadapi persaingan sengit dari taman bertema lain yang lebih baru, termasuk taman tema Disney lain seperti Typhoon Lagoon. Disney mengumumkan penutupan River Country pada tahun 2005, setelah ditutup selama hampir tiga tahun untuk penyelenggaraan.

Menara Porselin di Nanjing ini bukan hanya monumen terkenal di China, tetapi juga dianggap sebagai keajaiban dunia abad pertengahan yang diketahui oleh banyak pelancong pada masa itu. Dibina oleh Maharaja Yongle dari Dinasti Ming, menara ini atau lebih tepatnya pagoda - siap dibina pada awal abad ke-15.

Malangnya, menara ini hancur pada abad ke-19 semasa peristiwa Pemberontakan Taiping - salah satu perang saudara terbesar dalam sejarah. Tapak asal itu kini ini kini dibina versi moden dari Menara Porselin yang asli yang dibiayai oleh sumbangan yang cukup besar dari seorang jutawan China.

Glacier Chacaltaya di Bolivia dahulu adalah salah satu glasier terbesar di rantau ini. Para saintis Bolivia mula mengkajinya pada tahun 90-an, menganggarkan bahawa ia dapat bertahan sehingga sekurang-kurangnya  tahun 2015. Namun, ia mencair lebih cepat daripada yang diharapkan, mempengaruhi banyak orang yang bergantung kepadanya untuk bekalan air tawar mereka di dataran La Paz yang gersang.

Ia juga merupakan lokasi Chacaltaya Glacier Ski Resort - tempat peranginan ski tertinggi di dunia pada zaman kegemilangannya. Menjelang tahun 2009, glasier Chacaltaya telah mencair sepenuhnya. Tempat peranginan ini yang pernah menjadi pusat kegiatan pelancongan yang ramai di rantau ini pada musim sejuk, kini sudah diabaikan.

Air Terjun Guaira adalah sekumpulan air terjun semula jadi yang terbentuk di Sungai Panama yang terletak di sepanjang sempadan Paraguay dan Brazil. Dari segi isipadu air, Air Terjun Guaira mungkin mempunyai jumlah air jatuh tertinggi berbanding air terjun lain yang kita ketahui - bunyinya begitu kuat sehingga dapat ddengari dari 20 batu jauhnya.

Walaupun ia adalah salah satu destinasi pelancongan yang paling kerap dikunjungi di Paraguay dan Brazil, Air Terjun Guaira kini hanya menjadi sejarah masa lalu. Ianya tenggelam dan diganti oleh Dam Itaipu pada tahun 1982 sebagai sebahagian dari perjanjian antara Paraguay dan Brazil.

Pokok sequoia raksasa adalah antara spesis pokok terbesar dunia berdasarkan isipadu. Spesis ini juga salah satu yang tertinggi dan pokok yang lebih tua boleh mencapai ketinggian lebih dari 270 kaki. Spesies ini hanya terdapat di kawasan lereng pergunungan Sierra Nevada di California, menjadikannya tempat percutian yang ideal untuk para pejalan kaki dan peminat alam dari seluruh dunia.

Mungkin sequoia gergasi yang paling terkenal adalah pokok dinamakan Wawona yang berusia 2100 tahun yang ditebuk lubang besar di bawahnya untuk menarik pelancong pada tahun 1881. Malangnya tindakan ini dan faktor lain seperti cuaca melemahkan pokok ini sebelum ia akhirnya rebah ketika musim sejuk 1968-69 ketika berusia hampir 2100 ketika itu.


Kisah Versi Lain di Sebalik Kematian Bob Marley

40 tahun yang lalu pada 11 Mei 1981, bintang reggae Bob Marley meninggal dunia akibat melanoma lentiginous akral iaitu sejenis kanser kulit yang dikesan pada kuku kakinya empat tahun sebelum itu.

Kematian mengejut bintang berusia 36 tahun yang popular dengan lagu seperti Redemption Song, No Woman No Cry dan Buffalo Soldier itu juga sebenarnya diselubungi pelbagai teori konspirasi.

Walaupun secara rasminya Bob Marley meninggal dunia akibat barah, ramai percaya ada pihak cuba membunuh penyanyi itu. Bahkan, ada yang berpendapat barah yang dihidapi Bob Marley adalah berpunca daripada salah satu rancangan untuk membunuhnya.

Bob Marley dilahirkan pada 6 Februari 1945 kepada wanita kulit hitam Jamaica dan lelaki British di St. Ann Parish, Jamaica. Sejak kecil lagi, dia yang berkulit cerah berbanding rakan-rakan lain sering diejek.

Pada asalnya, dia dinamakan sebagai Nesta Norman Marley tetapi menukarnya kepada Norman Nesta Marley kerana panggilan Nesta itu kedengaran "feminin". Selepas meningkat dewasa, dia sekali lagi menukar namanya kepada Robert Nesta Marley.

Ketika membesar, Bob Marley meminati bidang muzik dan bertekad untuk menyatukan kedua-dua kaum dengan muziknya. Apabila dewasa, dia menjadi ikon anti-perang dengan muzik raggae yang dibawanya.

Bob Marley dan ibunya berpindah ke Kingston setelah dua tahun bapanya meninggal dunia. Pada usia 14 tahun, dia berhenti bersekolah kerana ingin mengejar karier muziknya dan membentuk kumpulan The Wailers pada awal 60-an.

The Wailers menjadi agak terkenal di peringkat global pada tahun 70-an. Walaupun dua ahli asal telah meninggalkan kumpulan itu pada 1974, Bob Marley masih meneruskan dan menghasilkan beberapa lagu popular seperti Exodus dan Kaya.

Ketika itu juga, Bob Marley dihimpit masalah dari kesihatan dan tekanan politik. Dia didiagnos oleh kanser di bawah jari kakinya pada 1977 tetapi menolak untuk jarinya dipotong kerana kepercayaan agamanya.

Ada pihak percaya bahawa CIA adalah dalang yang membunuh Bob Marley atau sekurang-kurangnya terlibat dalam rancangan pembunuhan itu. Dakwaan ini sebenarnya bukanlah tidak berasas.

Pada tahun 1976, Bob Marley dijadualkan untuk membuat persembahan di konsert keamanan yang diadakan oleh calon Perdana Menteri Jamaica iaitu Michael Manley. Parti politik yang dipimpin Manley menolak campur tangan Amerika Syarikat untuk mengawal polisi Jamaica ketika itu.

Ada pihak percaya CIA telah mengupah pembunuh untuk menembak mati Bob Marley sebelum konsert itu. Namun, cubaan itu tidak berjaya dan penyanyi itu selamat.

Apabila rancangan itu gagal, terdapat pula teori mengatakan bahawa penerbit filem dokumentari Carl Colby menghadiahkan Bob Marley dengan sepasang kasut yang diletakkan bahan radioaktif. Bahan itu yang menjadi punca kepada barah pada jari kaki penyanyi itu.

Pada tahun 1976, Colby telah melakukan dokumentari mengenai Bob Marley. Ironiknya, Carl Colby merupakan anak kepada pengarah CIA ketika itu iaitu William Colby. Walaupun ia sekadar teori konspirasi tetapi mempunyai asas yang meyakinkan.

Bob Marley bersetuju untuk mengadakan konsert percuma di Kingston bernama "Smile Jamaica" pada 5 Disember 1976. Secara kebetulan ia hampir dengan pilihanraya umum Jamaica dan ia merupakan masa yang bergolak.

Bob Marley bersetuju dengan Michael Manley, seorang calon sosialis demokratik yang berhaluan kiri. Sebelum berlangsungnya konsert itu, ketegangan semakin meningkat sehingga penyanyi itu terpaksa mengupah pengawal di rumahnya.

Pada 3 Disember, tiga orang lelaki tidak dikenali berjaya meluru masuk ke dalam rumah Bob Marley dan melepaskan tembakan ke arah dapur. Pengurus Bob Marley ketika itu iaitu Don Taylor berjaya menarik penyanyi itu sehingga terkena tembakan di tangannya sendiri.

Menurut rakan Bob Marley iaitu Michael Smith, cubaan bunuh itu datangnya daripada politik. Ini kerana penyanyi itu bersetuju melakukan konsert untuk parti Manley tetapi menolak undangan Parti Buruh Jamaica yang merupakan penyokong kuat Amerika.

Ketika beberapa penembak itu dibicarakan di mahkamah, Don Taylor mendakwa penembak itu sendiri mengaku bahawa CIA menjanjikan pertukaran dadah dan senjata jika berjaya membunuh Bob Marley.

Bob Marley tetap meneruskan persembahannya di konsert Smile Jamaica tetapi meninggalkan negara itu beberapa minggu kemudian. Pada kemuncak popularitinya pada 1980, penyanyi itu rebah ketika berjoging di Central Park, New York.

Pengurusnya pada waktu itu iaitu Danny Sims berkata, doktor memberitahu bahawa Bob Marley mempunyai banyak kanser berbanding pesakit yang pernah diperiksanya. Doktor itu menjangkakan bahawa penyanyi itu mempunyai masa beberapa bulan sahaja untuk hidup.

Setelah mengadakan konsert terakhirnya pada 23 September 1980 di Pittsburgh, penyanyi itu mendapatkan rawatan di beberapa tempat seperti Miami, New York dan Jerman.

Namun, rawatannya itu tidak membuahkan hasil dan Bob Marley semakin lemah walaupun untuk membawa beban rambut dreadlock yang digayakannya. Isterinya terpaksa memotong rambutnya pada penghujung kehidupan penyanyi itu.

Bob Marley meminta untuk kembali ke Jamaica apabila kesihatannya semakin merosot tetapi meninggal dunia di University of Miami Hospital pada 11 Mei 1981.

Walau apa pun punca sebenar kematian penyanyi itu, wajahnya menjadi ikon popular selepas kematiannya dan begitu juga dengan mesej keamanan yang dibawanya.